ekaina « 2017 « VGaztea bloga\nGazteen Euskal Behatokiak Europa Helmuga Gida 2017 aurkezten du\nKategoriak: Gazte Plana, Gazteak hedabideetan — Etiketak: europa, gazteak, mugikortasuna — 13 ekaina 2017 13:28\nEuropatik bidaiatzeko, Europan hizkuntzak ikasteko, boluntario gisa eskarmentua izateko edota oporretan lan egiteko asmoa baduzu, hemen dituzu zure bilaketa erraztuko duten web orrien eta online dauden baliabideen 2500 esteka baino gehiago\nLan egiteko, ikasketak egiteko, hizkuntzak ikasteko edota oporrak igarotzeko Europar Batasuneko herrialderen batera joatea pentsatzen ari bazara, kontsulta ezazu Gazteen Euskal Behatokiaren Europa Helmuga Gida 2017 (pdf, 2 Mb). Eta oraindik ez baduzu argi baina hizkuntzak hobetu nahi badituzu hainbat baliabide aurkituko dituzu ehun hizkuntza baino gehiago online doan praktikatzeko, 200 herrialderen hiztunekin txateatzen eta zure ahozkera praktikatzen.\nHona zer eskaintzen dizun Europa Helmuga 2017 Gidak: Geihago…\nKategoriak: Gazteak hedabideetan — Etiketak: aisialdia, auzolandegiak, gazteak, parte hartzea, uda — 12 ekaina 2017 14:38\nPlazak non: Geihago…\n“Gazte Hitzak” Lehiaketan saritutako kontakizunak\nKategoriak: Gazteen emaitzak. — Etiketak: gazteak, lehiaketa, sormena — 11:14\n2017ko Ipuin eta Kontakizun Laburren “Gazte Hitzak” Lehiaketan saritutako kontakizunak hemen dituzu. Horien orrialdeen artean murgildu nahi al duzu? Egin\nKlik eta kitto! Epaimahaia: Bernardo Atxaga eta Espido Freire. http://bit.ly/2pNLP2\nJaneren ibilaldiak, zure hiria desberdin begiratzeko.\nKategoriak: Gazteen emaitzak. — Etiketak: dibertsitate funtzionala, gazteak, parte hartzea — 10:29\nMejorando Vitoria-Gasteiz Hobetuz. Zure proiektu gaztea aurkeztu.\nKategoriak: Gazte Plana — Etiketak: gazteak, Gazteria politikak, parte hartzea — 08:06\nMejorando Vitoria-Gasteiz Hobetuz pasa den urtean Udalak martxan jarri zuen programa da. Honen helburua da aurrekontuaren zati bat gordetzea edozein pertsonak edo taldek udalerria hobetzeko aurkezten dituen proposamenak abian jartzeko.\nPrograma honi esker 2017ko aurrekontuan sartu dira herritarrek boto gehien eman zizkien 15 proiektu.\nInfo gehiago web orri honetan\nMaiatzean martxan jarriko dugu Mejorando Vitoria-Gasteiz Hobetuz programa honen bigarren edizioa. Izan ere, Udalak 2018. urterako aurrekontutik 1,5 milioi euro erabiliko ditu eta beste 1,5 milioi euro 2019rako aurrekontutik.\nUdalaren eskumenekoak diren arloetan (kultura, kirola, bizikidetza, parkeak, kaleak, trafikoa…) Vitoria-Gasteizek hobera egin dezakeela uste baduzu. Aurkeztu zure proposamena!\nEsaguzu zer aldatu nahi zenukeen, Udalak zer egitea nahi zenukeen hiria hobetzeko, zenbateko kostua izango lukeen eta noren onerako izango litzatekeen. Vitoria-Gasteiz hobetzeko duzun ideia 2018 eta 2019. urteetan jar daiteke martxan.\nGazteBizHitza, gazteentzako buletina.\nKategoriak: Gazteak hedabideetan — Etiketak: gazteak, Informazioa — 9 ekaina 2017 11:23\nGazteBizHitza, gazteentzako buletina. Zure gaztearen bizitzan edo zure emantzipazioan laguntzeko trenza egokia.\nInoiz pentsatu duzu zeure kasa bizitzera joatea?, atzerrian ikasi nahi duzu?, lan bila zabiltza?…\nAtzerrira EMIGRATU ondoren EUSKADIRA BUELTATZEA pentsatzen ari zara? Orduan hau interesatuko zaizu.\nGazteBizHitza, Gazteentzako orientazio eta aholkularitza on-line zerbitzua da. Ikasketak, Lana edo Etxebizitzari buruz behar duzuna bilatu eta zalantzarik baduzu bidali whatsappa 646 10 91 26 telefonora.\nKategoriak: Gazte Plana — Etiketak: euskara, Gazte Plana, gazteak, sormena — 8 ekaina 2017 08:07\nGazte Sortzaileak bekak bere hirugarren urtea betetzen du eta aurten berritasun bat dakar, 3.kategoria bat sortu da: zenbait sorkuntza arlo ezberdinetako proiektuak garatzeko beka, hain zuzen. Modalitate horrek, Gazte Planaren eskutik, 16 eta 30 urte bitarteko gazteei aukera emango die ideiak martxan jartzen laguntzeko tutore batekin harremanetan jartzeko.\nZuk ezagutzen baduzu tutorea, berak lagundu diezazuke; bestela geuk bilatuko genuke. Prozesua hasi eta bukatu arte, tutore horrek laguntza eta aholkua emango die proiektua bideratzeko, garatzeko eta hobetzeko, beti ere kontuan hartuta prozesu osoa euskaraz izan behar dela. Izan ere, beka horrek euskaraz egindako sormena eta kulturgintza bultzatzeko xedea dauka.\nProposamen guztiek euskaraz eta ahozkotasunari estu-estu loturik egon behar dute: antzerkia, bakarrizketa, poesia-emanaldia, musika, bertsolaritza, ikus-entzunezkoa, baita diziplinen arteko hibridazioa ere. Gazteria Zerbitzuak arlo horietako adituekin harremanetan jartzen lagunduko die aditu horien laguntza behar duten gazteei.\nProiektuak aurkezteko azken eguna 2017ko uztailaren 1a izango da. Helbide honetan aurkeztu behar dira, goizeko 13:00ak baino lehen: Gasteizko Udalaren Erregistro Nagusia (Teodoro Dublang margolaria, 25). Pertsonak bakarka zein taldeka aurkeztu daitezke. Informazio gehiago nahi izanez gero, jo ezazu helbide honetara: http://bit.ly/2qQhvrK edo jarri harremanetan Gazteria Zerbitzuko teknikariekin: 945 16 13 68 edo gazteria@vitoria-gasteiz.org Geihago…\nHiriko dantzaren master class Kladearten. Anima zaitez eta ikasi.\nKategoriak: Gazteak hedabideetan — Etiketak: gazteak, kaldearte, kaleko dantza, sormena — 7 ekaina 2017 13:30\nMaster class infantil de danza urbana\nPROBINTZIA PLAZA / PLAZA DE LA PROVINCIA\nLarunbata 10 Sábado 10:30\nIraupena / Duración: 60’\nPara niñ@s de 9 a 12 años (*)\nSe propone una masterclass de nivel intermedio, siempre ajustada a las necesidades o situación de los participantes. El objetivo principal es mantener la ilusión y el desarrollo formativo de las danzas urbanas presentando el hip hop, locking, popping y house. La actividad consta de ejercicios, consciencia del espacio y movimientos en pareja. Impartida por la compañía GetBak.\nMaster class de danza urbana para adultos\nLarunbata 10 Sábado 12:00\nIraupena / Duración: 60 (*)\nLa masterclass busca proponer un reto a l@s participantes con coreografías y ejercicios de nivel avanzado que combinen técnicas diversas propias de cada estilo: Hip hop, locking, popping, house y breakdance. Impartida por la compañía GetBak.\n(*)Se requiere inscripción previa en el stand informativo de KaldeArte situado en la plaza de los Celedones de oro. Plazas limitadas.\nKaldearte 2017 barruko master class dohainik. Ezagutu nork emango duen.\nKategoriak: Gazteen emaitzak. — Etiketak: gazteak, kaldearte, kaleko dantza, sormena — 13:26\nKategoriak: Gazteen emaitzak. — Etiketak: aisialdia, artea, gazteak, kaldearte, kultura, sormena — 6 ekaina 2017 08:28\nKALDeARTE Kaleko Arteen Nazioarteko Erakustaldia 2006an jaio zen, Gasteizko Udalaren Kultura Sailaren eskutik. Ekaineko bigarren hamabostaldian egiten da. Kaldeartek formatu ezberdinetako ikuskizunak biltzen ditu, euskaraz zein gaztelaniaz adin orotako ikusleei zuzenduak, eta diziplina askotarikoak, antzerkitik hasita dantzaraino.\n2017ko edizioaren egitaraua (pdf formatuan)\nEkainak 7 asteazkena\n18:00 2017ko Kaldearte: asteazkeneko ikuskizunak\nEkainak 9 ostirala\n19:00 2017ko Kaldearte: ostiraleko ikuskizunak\nEkainak 10 larunbata\n18:00 2017ko Kaldearte: larunbateko ikuskizunak\nEkainak 11 igandea\n11:30 2017ko Kaldearte: igandeko ikuskizunak\nHiriko erdialdeko kaleetan, plazetan, parkeetan eta txokoetan.


Mercadonaren dohaintza Cuencan - Mercadona\nMercadonak 2,5 tona elikagai eman dizkio Cuencako Elikagai Bankuari\n2021ko abenduaren 23a\nKonpainiak sendotu egin du Cuencako Elikagai Bankuarekin duen lankidetza, eta ia 2.500 kilo premiazko elikagai eman dizkio, hala nola lekaleak eta olioa.\nMercadonak 8.300 erosketa-orgaren pareko dohaintza egin du eskualdean, aurreko urtean emandakoa halako bi.\nMercadonak lankidetzan dihardu Gaztela-Mantxako 12 jantoki sozialekin, bai eta beste zenbait erakunderekin ere, hala nola Elikagai Bankuarekin, Cáritasekin eta Gurutze Gorriarekin.\nMercadona supermerkatu fisikoen eta onlineko salmentako konpainiak bere Eredu Arduratsua sendotu du COVID-19 gaitzak eraginda herrialdeak bizi duen egoera berezian. Ildo horretan, konpainiak 500 tona premiazko produktu baino gehiago banatu ditu 2020an eskualdeko hainbat erakunde sozialen artean, eta ia 2,5 tona premiazko elikagai eman dizkio Cuencako Elikagai Bankuari bizi dugun egoera bereziki zail honetan behartsuenen beharrei erantzuteko.\nIván Díazek, Cuencako probintziako Mercadonaren Kanpo Harremanetarako zuzendariak, hau nabarmendu du: “Konpainiak, behar handiena duten kolektiboen ondoan egoteko konpromiso irmoan, bere Eredu Arduratsua indartu du, eta elkarlanean jardun du Gaztela-Mantxako elikagai-bankuekin eta jantoki sozialekin —2020an, 503 tona elikagai eman zituen Gaztela-Mantxan—. Bizi dugun egoera berezi hau oso aldakorra da, eta bizkorrak izan behar dugu gure erabaki eta planteamenduetan, helburu bakar bat izanik: egin behar den guztia egitea bizi dugun konplexutasun handiko egoera berezi honetan premiarik handiena duten eskaerei erantzuteko”.\nBestalde, Antonio Villaseñorrek, Cuencako Elikagaien Bankuko lehendakariak, eskertu eta goraipatu egin du konpainiaren lana: “Eskuzabaltasun eta konpromiso handia erakusten du elikagaien dohaintzekin, eta aukera ematen du une zail hauetan lurraldeko behartsuenei laguntzen jarraitzeko”.\n2020an Mercadonak 8.300 erosketa-orgaren pareko dohaintza egin zuen, aurreko urtean halako bi, 12 jantoki sozialekin baino gehiagorekin lankidetzan jardunez eta konpainiak presentzia duen eskualdeko Elikagai Bankuaren hainbat egoitzari, Gurutze Gorriari eta Cáritasi lagunduz.\nCuencako Elikagai Bankuari dohaintza ematen.\nMercadonak 3.400 kilo baino gehiago eman dizkio premiazko elikagaitan Meridakok Cáritas Parroquial Santa Eulaliari\nMercadonak 20.600 tona elikagai eman zituen 2021ean; 2020an baino % 21 gehiago


Joaquín Costaren Oligarquía y caciquismo lanaren pasartea | Historia | Xuletas, chuletas para exámenes, apuntes y trabajos\nJoaquín Costaren Oligarquía y caciquismo lanaren pasartea\nEscrito el 30 de Marzo de 2018 en vasco con un tamaño de 4,75 KB\n8. TESTUA. JOAQUIN COSTAREN OLIGARQUÍA Y CACIQUISMO LANAREN PASARTEA (1901): SAILKAPENA:\nSAILKAPENA: Aurrean dugun dokumentua eduki politikoa duen lehen mailako testu bat da. Joaquín Costaren (1846-1911) obrarik garrantzitsuenetako batetik hartutako pasarte bat da, Oligarquía y caciquismo, colectivismo agrario y otros escrtitos deiturikoa hain zuzen ere. Costa erregenerazionismoa deituriko mugimendu ideologikoaren sortzaileetako bat da. Mugimendu eraberritzaile honek, 98ko krisiaren ondorioz sortutako pesimismo giroaren testuinguruan, errestaurazioaren sistema politikoari kritika gogora egiten dio, berrikuntza sakonak proposatuz. Huescan jaioa, jurista, ekonomista eta historialaria izan zen. “Institución Libre de Enseñanza” 1879an sortutako elkartean parte hartu zuen. Liberala, demokrata eta orokorrean langile eta lur jabe txikiekin konprometitua, Errepublikar Batasunarekin parlamentuan eserleku bat lortu zuen. // Testua publikoa da, nahiz eta orokorrean bere pentsamendu politikoaren jarraitzaileak diren politiko eta juristei zuzentzen zaien. Testu honek, konkretuki, Errrestaurazioko gobernu sistema eta garaiko hauteskundeen iruzurra salatzen du, trama guzti hau osatzen duten elementuak barne. Habsburgoko Maria Kristinaren Erregeordetza garaian (1885-1902) kokatu behar dugu eta, lehen aipatu bezala, Espainiak bere inperio koloniala galdu ondoren sortzen den krisi politiko, ekonomiko eta moralaren testuinguruan.\ntestu honetan Errestaurazio garaiko hauteskunde sistema ustelarekiko salaketa egiten da. Lehenengo paragrafoan sistema honetan parte hartzen duten elementuak deskribatzen ditu. Lehenbizi oligarkak edota klase boteretsua eta goi mailako burgesia, gorteetan beraien interesak defendatzen dituen taldea hain zuzen ere. Bigarrenik, kazikeak ditugu, nekazal eremuetako jauntxoak edota lur jabe handiak, eskura zituzten baliabideekin -hauteskunde erroldak faltsutu, botoak erosi, hautesleak presionatu…- hauteskundeak manipulatuz, nahi zituzten emaitza politikoak lortzen zituen taldea (pucherazo deitzen zioten operazio honi). Azkenik, gobernadore zibila dugu, gobernuaren ordezkari probintziala. Honek oligarka eta kazieen bitartekari lana egiten zuen; horregatik Costak “komunikazio organo eta tresna” bezala deskribatzen du gobernadore zibila. Hauteskunde prozesu ustel hau osazten zuen beste elementu bat honako hau litzateke: Gobernazio Ministroa (Elector), barruti bakoitzean aukeratu beharreko hautagaien zerrendak prestatzen zituena (operazio honi Encasillado deitzen zioten gazteleraz).\nBigarren paragrafoan “gobernatzaile eta alderdi” deiturikoen lana kritikatzen da. Costaren ustez hauek ez dute herria ordezkatzen; hau da, oligarka eta kazike hauek ez dituzte benetan herritarrek aukeratu, hauteskundeetako emaitzak manipulatuta lortzen baitzuten posizio hau. Gainera, talde hauek duten boterea nazioaren mesedetarako erabili beharrean, interes partikularrak asetzeko erabiltzea leporatzen die. Horregatik, “arrotz eta atzerritar” gisa jotzen ditu; zergak ezarri eta kobratzeko helburu bakarra adierazten baitute.\nHirugarren paragrafoan, hauteskundeen ustelkeria, iruzurra eta manipulazioa salatzen ditu. Demokraziarik gabeko sistema parlamentario honetan, klase kontserbadoreak eta gobernatzaileek klientelismoa erabiltzen zuten herritar arruntek politikan parte har zezaten. Sistema hau guztia gutxiengo baten alde egiteko antolatuta zegoen, herritarren botoa erosi edota hauek ugazabarekiko zuten leialtasuna esker.\n8- joaquin costarenoligarquia y caciquismo lanaren pasartea Joaquin costaren oligarquia y caciquismo testu iruzkina Joaquin costaren testu iruzkina Testu iruzkina joaquin costaren oligarquia y caciquismo lanaren pasartea Joaquin Costaren “Oligarquía y Caciquismo” lanaren pasartea analisia Joaquin costaren olig Joaquin costaren oligarquía y caciquismo lanaren pasartea testu iruzkina Joaquin costaren oligarquia y caciquismo testu iruzkina


Markinan abiatuko da martiaren 11n Bertsolari Gazteen XXII. BBK Sariketea - bizkaie.biz\nMarkinan abiatuko da martiaren 11n Bertsolari Gazteen XXII. BBK Sariketea\nNagore Ferreira Zamalloa\t2014-03-10 14:13 Bertsolaritzea\nBizkaiko zazpi eskualdetako 50 bertsolari inguru batuko ditu aurten Bertsolari Gazteen BBK Sariketeak bihartik aurrera. Lea Artibai eta Bilboaldea taldeak hasiko dabe lehiaketea martitzenean, hilak 11, Markina-Xemeingo Lea Artibai Ikastetxean, 11:30ean. Finala Bilboko Kafe Antzokian jokatuko dabe, hilaren 28an.\nBilboko BBK Salan aurkeztu dabe sariketea Jone Narbaiza Bizkaiko Bertsozale Elkarteko ordezkariak, Juanjo Respaldiza Bizkaiko Ikastolen Elkarteko bertsolaritza-arduradunak, Arkaitz Estiballes Bizkaiko txapeldunak eta BBKko ordezkari batek.\nArratia, Bilboaldea, Busturialdea, Lea Artibai, Ipar Uribe, Enkarterri eta Durangaldea eskualdeetako gitxienez seina bertsolarik hartuko dabe parte, adin-maila bitan banatuta, 18 urte artekoak eta 18tik 24ra bitartekoak. Igaz Durangaldekoek irabazi eben. Taldeak osotzeko ardurea Juanjo Respaldizak izaten dau urtero, taldeak erraz egin dirala esan dau. Gabon ostean Bertsolari Gazteen XXII. BBK Sariketea datorrela badakie, eta prest egoten ei dira. Sendotuta, finkatuta dago, nabarmendu dau.\nBertsolari gazteek estualdia taldean pasauko dabe, parte-hartzaile bakotxak ez ditu lau bertso baino gehiago egin beharko eta. Arkaitz Estiballesek hartu-emon estua dauka lehiaketeagaz, lehenengo edizinotik aurrera parte-hartzaile izan zan, eta ostean epaile ibili da. Taldeak emoten dauen babesa azpimarratu dau bertsolari galdakoztarrak be. Berde gengozan orduan, eta adin gatxa be bageunkan. Taldean kanteteak eroso egiten dau plazara urtetea. Taldeak babestu egiten zaitu, azaldu dau. Aurten ez da epaile izango, baina makina bat urtean egin dau lan hori. Estiballesen eretxiz, gaur egungo bertsolari gazteek eurek orain hogei urte euken mailea baino nahikoa hobea daukie. Epaitu dodazen asko nire bertsokide dira orain.\nBertso-eskolen lana eta Bertsozalek hezkuntza arautua egindakoa izan dabe berbagai Estiballesek eta Respakdizak. Behar horri esker, Bizkaiko mapa osoa hartu dogu, adierazo dau Estiballesek. Orain hogeita bi urte Arratiako taldean parte hartu behar izan eban galdakoztarrak, eta handik urte batzutara sortu zan Bilboaldeako taldea. Urte askoan sei talde besterik ez dira izan BBK Sariketan, baina badira urte batzuk zazpigarrena batu zana, Enkarterrikoa. Miresgarria da zelan sendotu dan eskualdea -esan dau Respaldizak- eta gaur egun ez daukie arazorik ordezkarietzea ekarteko.\nBizkaiko Bertsozale Elkarteak ardura nagusi bi ditu sariketan, alde batetik egiturea eta azpiegiturea prestetea, eta bestetik, lantalde teknikoa (epaile eta gai-jartzaileak) antolatzea. Saio gehienak, aurten be, ikastetxeetan izango dira. Talde teknikoari jagokonez, jente barria sartuko dala aurreratu dau Narbaizak, bertsolari gazteentzako ez eze, epaile eta gai-jartzaileentzako be sariketea parte hartzeko aukerea izan daitela gura dogu.\nDanetara sei saio izango dira, martiaren 11n hasi eta 28ra arte. Hiru sailkapen saio egingo dira: martiaren 11n, Lea Artibai-Bilbo, Markina Xemeingo Lea Artibai Ikastetxean; 12an, Arratia-Enkarterri, Zallan; eta, 18an, Ipar Uribe-Busturia, Algortako Aixerrota BHIn. Finalaurreko bi jokatuko ditue: hilaren 19an, Durangon, eta 25ean, Igorren. Finala Bilboko Kafe Antzokian egingo dabe, 28an, 19:00etan.\nSariei jagokienez, 2.000 eurotik gora banatuko dira, lehenengo sariak 1.260 euro izango ditu talde txapeldunarentzat. Bigarren saria 900 euroko izango da, eta 140 euro jaso ditu bizkaierarik onena erabilten dauen bertsolariari. Ganera, beste 3.780 euro banatuko dira parte-hartzaile guztien artean, dieta lez.\nEuskal Herriko Eskolartekoa bertan behera\nEkhi Rojok, Beñat Astizek eta Saioa Alkaizak irabazi ditue sari nagusiak\nEkhiñe Zapiainek irabazi dau Nafarroako Eskolarteko Txapelketea\nGaur, urriak 30, jokatuko da 2020ko Nafarroako Eskolarteko Bertsolari Txapelketea\nEtena 2020ko Xilaba Txapelketan\nAiaraldea Ekintzen Faktorian be bertxoratzeko aukerea izango da\nZemendiaren 5ean hasiko da 30. Bertsoaroa\nAitor Ugarte, Unai Anda eta Andere Arriolabengoak 2021eko Txapelketarako txartela irabazi dabe\nMaddi Sarasua Laskaraik irabazi dau Final Herenetako bigarren saioa\n2021eko Arabako bertsolari Txapelketara sailkatzeko kanporaketak urriaren 23an hasiko dira\nUdagoienean, 'Kopla barik' bertsotan\nAhostegunak, eguen sozialak geugaz pasau gura?


Euskal Herritar Medikuntza: Sendabelarrak\nGizakia gizaki denetik, bere bizimodua hobetzeko inguruan dagoenaz baliatu izan da. Hori dela eta, betidanik erabili izan ditu landareak; hasiera batean elikatzeko bazen ere, gerora, esperientzia bereganatu ahala, gaixotasunak sendatzeko eta gozatzeko ere erabili izan ditu.\nOinazeak sendatzeko sendabelarrak erabiltzea aski zabalduta dagoen ohitura da. Euskal Herrian betidanik erabili izan dira eta, zorionez, belarrak bereizi eta horien ezaugarriak, erabilera eta eraginak ongi ezagutzen dituen jendea badago oraindik. Normalean, dakiten ia guztia gurasoengandik eta inguruko jendearengandik jaso izan dute, nahiz eta belarren ezaugarriak ongi ezagutzeko eskarmentua ere beharrezkotzat jotzen den.\nGure arbasoek berehala ikasi zuten landare-espezieak bereizten: jangarriak, toxikoak eta gorputzeko gaitzak sendatzeko onak zirenak. Ezagumendu hori ez zen egun batetik bestera lortu. Hasiera batean, landareen erabilera senezkoa izan zen eta ondorioz, esperientziak erakutsi zien sendabelar bakoitzaren eragina. Bestalde, animaliekiko zuten jakin-mina zela eta (jakin-min hori gerora elikagai gisa baliatzeko eta menperatze-nahi bihurtu zen), horiek zer eta zertarako jaten zuten behatu ohi zuten eta horien trebakuntza bereganatuz joan ziren. Beraz, hasierako senezko ezagutza hori, gerora, esperientzian eta behaketan oinarritutako jakinduria izatera pasatu zen, nahiz eta artean sendabelarren eragina azaltzen jakin ez.\nHala ere, hasierako idazki horietan akats asko dago; garai haietan, belarrak sailkatzeko ezaugarri morfologikoak baino ez ziren kontuan hartzen, gaur egun ezagutzen den sistematika oraindik garatu gabe baitzegoen. Gainera, belar asko izen herrikoia erabiliz sailkatzen zen eta horrek, askotan lagungarri bazen ere, nahastea sortzen zuen. Adibidez, espezie berari bi izendapen eman izan zaizkio (Laurus nobilisari erramu eta ereinotz deitu izan zaio) edota izen bera bi espezie desberdin izendatzeko erabili izan da (adibidez, Digitalis purpurea eta Aquilejia vulgaris espezieei kukupraka deitu izan zaie).\nNolanahi ere, sendabelarren sailkapen eta erabilera askok gaur arte iraun dute eraginkorrak direlako, nahiz eta orduko metodoak, esan bezala, garatu gabekoak izan. Gaur egun ere, arazo franko dugu landareak sailkatzeko eta ezagutzen ez ditugun landare-espezieak ere asko dira oraindik.\nLandareak sailkatu ondoren, kimikoki analizatu ziren, beren osagaiak eta konposatu aktiboak zeintzuk ziren jakiteko. Sendabelarren eragina ez dago hostoetan edo enborretan, landareak berak ekoiztutako konposatu kimikoetan baizik (hala nola, alkaloide, glukosido, saponina, terpeno, tanino, etab.etan). Gizakia, horretaz konturatu zenean, konposatu horien analogoak kimikoki ekoizten saiatu zen.\nHala ere, kontutan hartu behar dugu sendabelarretatik lortutako hainbat substantziak eta bere analogo sintetikoek efektu desberdinak izan ditzaketela. Gainera, landare bakoitzak sortutako osagai-kopurua oso zabala da eta, askotan, ezin dira kimikoki sintetizatu.\nLandare batzuek zenbait gaixotasun sendatzen laguntzen duten osagaiak dituztela ukaezina da eta, kasu askotan, farmazia-industriako sendagaiek landareetatik ateratako osagai aktiboak dituzte. Izatez, gaur egun erabiltzen diren farmazia-produktuen erdiak iturri naturaletatik lortzen dira. Agian, adibide ezagunena aspirina da, jatorriz sahatsaren azalean eta hostoetan dagoen osagaia baita. Bayer farmazia-industriak aspirina merkaturatu aurretik, mina arintzeko eta sukarra jaisteko, sahatsaren zati horiek egosi eta belar-ur moduan hartzen ziren hainbat tokitan. Beste adibide bat kina zuhaitzetik lortzen den kinina da, gaur egun ere malariaren aurka herrialde askotan erabiltzen dena. Orain, HIESa, alzheimerra eta minbizia bezalako gaitz larri eta zabalduen aurkako borrokan, mundu osoko ikertzaileek iturri naturaletara jo dute, irtenbidea landareetan edo animalietan egon daitekeelako.\nHala ere, hainbat sendagilerentzat landare bidezko sendabideak oso arriskutsuak dira eta farmazia-produktuak hobesten dituzte. Sendagile horiek diotenez, farmazia-produktuetako osagaien kontzentrazioak ondo neurtuta daude eta, horrela, gaixoari ematen zaion kantitatea zehatz-mehatz ezagutzen da. Bestetik, sendabelar gehienetan, osagai aktiboa besterik ez da identifikatu. Horregatik, litekeena da ezagutzen ez diren osagaien artean, batzuek osagai aktiboaren aurkako eragina izatea eta, beraz, sendatzeko prozesua eragoztea edo albo-ondorio kaltegarriak sortzea. Horretaz aparte, sarritan entzuten da gai naturalek ez dutela kalterik eragiten. Alabaina, hori gezurtatzen duten landare toxiko eta hilgarri asko daude.\nFarmazia-produktuak egiteko behar dituzten osagai aktibo batzuk landareetatik ateratzen dituztenez eta beren biltze-sistema dela eta, kasu batzuetan hainbat landare desagertze bidean daude edota landare horien dibertsitate genetikoa urritu dute. Naturaren farmazia ez da agortezina.\nNaturak eskaintzen digun aukera miresgarri hau ez dezagun hondatzen utzi, gaitz asko landare-espezieak hobeto aztertuz eta ezagutuz senda baitaitezke.\n- Idazlea: Beñat - Ordua: 19:20


Berrikuntza teknologikoa – Euskal Wikilarien Kultur Elkartea\nWikidata eta Wikipediaren erabilpena Egunean Behin jokoan\nData: 12 otsaila\nWikilaria: Luistxo Fernandez\nEgunean Behin mugikorreko joko-aplikazioan euskarazko Wikipediako datu eta irudi askoren galderak agertzen direla badakite erabiltzaileek. Erantzun asmatuen zerrenda ematerakoan ere, galdera askoren argipena ikusteko Wikipediako esteka klikatzen ahal da. Jokoaren gakoetako bat izanik milaka galdera behar direla, Wikipediako datuak erabili ahal izatea funtsezkoa zaio aplikazioaren sortzaileei, CodeSyntax enpresari. Euskarazko Wikipedia ez balego, askoz zailagoa izango zen Egunean Behin programatu ahal izatea eta, dudarik gabe, askoz tristeagoa izango zen jokatzea ere. Pertsonalki, hau sinatzen duena wikipedista intermitentea da, EWKE elkarte honetako bazkide, eta CodeSyntaxeko lankidea, eta hortaz, pozik dago komunitateari azalpen batzuk emateko aukerarekin.\nCodeSyntax-etik zenbait metodorekin ustiatu dugu Wikipediako informazioa, baina, Euskal Wikilarien Elkarteko Galder Gonzalez lagunaren pista batzuk tarteko, batez ere Wikidataren ustiaketan ari gara zentratzen azken aldian.\nWikidata baliatzeko, https://query.wikidata.org zerbitzua erabiltzen dugu. Bertan adibide batzuk agertzen dira, eta askoz gehiago ingelesez osatutako biltegi honetan. https://www.wikidata.org/wiki/Wikidata:Request_a_query\nBarra honetan ezkerreko begian klikaturik, emaitzen bista desberdinak lortzen dira. Download emanik, jaitsi daitezke emaitzak, eta horra, erraz-erraz, Egunean Behin-erako galdera sorta bat: “Nongoa da udaletxe hau? <irudia> | Herria”. Galde-erantzun zuzenak behintzat, bertan leudeke; hori bai, programazio pixkat gehiago gehitu behar da erantzun okerrak sortzeko.\nBatetik, lerro luze batean Euskal Herriko eremu geografikoa definitzen da, formula baten bidez (zazpi herrialdetako estatu independente bat ez garen artean, hala beharko du), eta azpimarratu dut halaber Udaletxe bat (eraikin mota) definitzen duen Wikidata elementua. Q543654 beste elementu batzuekin ordezkatu, eta beste hainbat argazki-artikulu lortuko dituzu. Adibidez, Q16970 elementua idatziz gero, dozenaka eliza. Q199451 idatziz gero, seguruenik batere ez, pagoda bat definitzen duen wikidata elementua baita.\nBeste bilaketa bat, https://w.wiki/4TT.\nKasu honetan, pertsonen gaineko bilaketa bat da, epe jakin baten artean jaioak (1960ko hamarkadan), genero propietatean (P21) emakumezko direnak (Q6651072 aldagaia) eta hiztun propietatean (P1412) euskara (Q8752) dakitenak. Era berean, emaitzak ordena jakin batean ordenatzeko irizpide bat eskatzen da. Bilaketa zehatz honen antzekoak erabili ditugu pertsonaien adinak galdetzeko Egunean Behin jokoan. Euskaldunekin egin dugu batik bat, eta bilaketa bereiziak egin ditugu gizonezko eta emakumezkoetan, kopuru berdinak izateko, 100 gizon, 100 emakumezko, berdintasunean saiatzeko.\nHortaz, horrela arakatzen dugu Wikidata, Query zerbitzuaren bidez… Esplorazioa, esan dezagun. Izatez, query horietako eskaerak Wikidatatik zuzenean ateratzeko Pywikibot Python programa erabiltzen dute nire lankide informatikariek. Hemen adibide bat dokumentatuta (honetan utziko dut hau, beste azalpen teknikoago baterako gaia da).\nWikidata arakatzea ez da Egunean Behin-eko galderak sortzeko metodo bakarra, baina bai interesgarrienetako bat. Egun hauetan lehiaketa abiatu dugu (martxoaren 15a arte) programazio bidez galde-erantzun sortak egiteko, eta azalpenak eman ditugu ideia eta adibideekin, parte-hartzaileak animatzeko: horietan bereziki aipatu dugu Wikidata eta Euskarazko Wikipedia. Inor animatzekotan:\nBestalde, kontuan izan beti: Wikidata ez dago betea berez, airetik datozen datuekin. Batzuetan kargatu dira datubase osoak beste iturri batzuetakoak, baina Wikipedia bezala, Wikidata osatzen da erabiltzaileok ezagutza dokumentatua kargatzen dugularik. Wikipedia bisitatzen duzuelarik, adi aldameneko ikono hauei:\nPagodaren artikulua hemen duzu euskaraz, baina ikonoan klikatuz iritsiko zara Wikidatako Q199451 elementura, zeinak definitzen duen zer den pagoda bat.\nHemen duzue beste orri bat, Karmele Jaio idazlearena. Berak ere badu Wikidata lotura, eta betea du hiztun propietatean (P1412) euskara dakiela… baina, adibidez, ez ote daki beste hizkuntzarik? bat edo beste susmatzen dugu baietz… Dakienak Jaiori buruz gehiago, bete beza https://www.wikidata.org/wiki/Q12261321 orri hori datuarekin! Eskerrik asko.\nData: 03 otsaila\nWikipedia lan kolektibo bat da, askoren artean idatzia, garatua, zuzendua, eraldatua eta eztabaidatua. Artikulu batzuek ehunka pertsonen lana dute atzetik, beste batzuetan pertsona bakar batek edo pare batek hartu dute parte. Wikipedian aritzen diren pertsonek modu boluntarioan idazten dute, eta artikulu baten egiletza begiratzea posible bada ere, ez da izenik agertzen artikuluaren hasieran edo amaieran, beste lan batzuetan ohikoa den bezala.\nOrain tresna berri batek aukera ematen digu testu baten zati bat nork idatzi duen begiratzeko, baita wikilari horrek artikuluaren zein ehunekoa idatzi duen begiratzeko ere.\nWikimedia Fundazioak, wikilariek egiten dituzten eskarien ondorioz, “Nork idatzi du hori?” izeneko Firefox eta Chrome luzapena sortu du, artikulu baten egiletza ezagutzeko aukera ematen diguna.\nLuzapena instalatu ostean, “Nork idatzi du hori?” jartzen duen botoi bat agertuko da zure Wikipediako menuan, ezkerrean.\nArtikulu batean gaudenean nahikoa izango da botoi horri ematea, datuak kargatzeko denbora itxoitea eta artikuluaren gainean klik eginez informazioa eskuratu ahal izango dugu.\nSistema honek “WhoColor” teknologia erabiltzen du, momentuz bost hizkuntzatan baino ez dagoena eskuragarri, tartean euskaraz. Tresna horri buruz hitz egin genizuen WhoColor, talde-lanak ebaluatzeko tresna, euskaraz artikuluan.


Gipuzkoako Senideak elkarteak protesta egin du Berra zahar etxearen aurrean - Irutxuloko Hitza : Irutxuloko Hitza\nGipuzkoako Senideak elkarteak protesta egin du Berra zahar etxearen aurrean\nGipuzkoako Senideak elkartea duela bi urte hasi zen Gipuzkoako egoitzen kudeaketaren eskumena duten erakundeen aurrean biltzen. Izan ere, egoitzetan bizi diren egoera larria salatu eta Foru Aldundiari zahar egoitzetako lan gatazkaren konponbidean esku har dezan eskatzen dute.\nAsteartero, Foru Aldundiaren aurrean elkartzen dira eta udako etenaldia ondoren, pasa den astean protesta berrartu zuten. Gaur, ordea, Domus vi-BERRA egoitzaren aurrean elkartu dira bertako “egoera larria” salatzeko. Besteak beste, zerbitzuak hutsune asko dituela, pertsonal falta dagoela, kalitate eskaseko janaria eskaintzen dutela eta familiekiko komunikazioan argitasun falta izan dela diote. Izan ere, pandemia garaian, “kudeaketa negargarria” egin zela azpimarratu dute: Osakidetzako talde baten interbentzioa behar izan zen eta 126 egoilarretatik 76 kutsatu ziren, eta guztira, 36 hildako izan ziren.\nElkarteko kide batek adierazi duenez Gipuzkoako egoitzetako senideek hilabete asko daramate Foru Aldundiaren aurrean protestak egiten, baina zuzenean egoitzetara jotzea erabaki dute: “Hemen izenak daude, Domus vi bezelako izenak”. “Hauek negozio bila etorri dira eta gainera, negozioa eman egiten zaie. Hemen denetarik gertatu da, eta orain ere bai egoera oso gogorra da”. Gaur sindikalistak, bertako egoilarren senideak eta elkarteko kideak elkartu dira protesta egitera, baina argi diote “borroka hau herri osoarena” dela. “Halako egoera ez du inork merezi, gizarte honek ez du hori merezi. Gainera, agintariek argi eta garbi esaten dute ondo igaro dela pandemia garaia eta sistemak ondo erantzun diola. Hau penagarria da. Hau zerbitzu bat da eta denontzako izan beharko luke. Hemen gertatzen dena ez da duina eta ez dugu onartzen Foru Aldundiaren aldetik hau isilarazi nahi izatea”.\nBerra egoitzako egoiliar baten senide batek bertan lanean ari direnk “kalifikazio minimoa” dutela esan du. “Foru Aldundiak ez du ezer egiten eta guk gertatzen denaren berri izan nahi dugu. Barruan daudenek soilik dakite zer gertatzen den, guk, ordea, ez dakigu ezer”. Egunez egun zerbitzuen kalitate maila jaisten ari dela eta geroz eta jende gutxiago dagoela nabaritu dute. “Pertsona hauek oso ahulak dira, eta ez dugu ahaztu behar pertsonak direla. Gure dirua nola eta zertarako erabiltzen den jakin behar dugu”, azpimarratu du.


Izugarria izan da • ZUZEU\nIzugarria izan da –\nBai, izugarria izan da Kataluniakoa. Bai, bai, hori guztiok dakigu. Ez dago egun guztia hori esaten ari beharrik. Horren zaina non dagoen, zergatia, konponbidea…, ez dago Katalunian. Konplexuagoa da. Eta gaurkoan behintzat, ez naiz horretaz ariko.\nBeste kontu bat, erabat diferentea, askok antzeman ez dutena ere gertatu da, ordea. Eta horretaz bi hitz esan nahi nuke.\nEspainiako Telebistak eta horietan ari den periodista anitz, prentsa nazionala deitzen den horietako editorial eta zutabegile gehientsuenak…, bai, ia denak aprobetxatu dute egoera Kataluniari Procés delakoa utz dezan erregutzeko. Eskatu eta exijitzeko Procés deitua, momentuz bederen, ahanzteko. Procés delako horren aldekoak kakaztatzeko. Eta zergatik ez, mehatxuak ere tartean sartzeko.\nErabateko xantaia ikusi ahal izan dugu. Eta zer esan xantaia emozionalaz?\nPrentsa nazionala esan dut. Eta zer esan bertako prentsaz? Gaur bertan irakurri dut Noticias de Navarra delakoan zutabegile batek gai hau hartu eta tartekatu duen iritzia edo eskaria, Generalitateari eta Bartzelonako udalari zuzenduz: “les solicitaría desistir de su orgullo y dirigirse a quines nos solidarizamos con el pueblo catalán con una lengua común, libre de traducciones que sirvan para entender los comunicados por los cuales nos interesamos. Ya existen otras muchas situaciones para aplicar su respetable idioma”\nIngelesak, frantsesak, belgikarrak, espainiarrak, horrela jokatzen dute dirudienez.\nErrespetagarria, ondare kulturala, bikaintasuna…, bai, bai, baina xantaia emozionala da ageri bazter guztietan. Izugarria izan da eta izaten ari da. Gora botatzeko modukoa.\nEspainiar prentsa, Katalunia, process\nZer duzu buruan “Izugarria izan da”-ri buruz\nJosu Lavin 2017-08-19 21:53\nCatalanac maleducatu batzuc dira.\nMaleducatuac içan ez balira, catalana aspaldi desaguertu liçateque eta harequin batera catalanac oro ere ez lirateque existitzen.\nGora catalan maleducatuac!


Donostian ibiltari - San Telmo Museoa\nDONOSTIAKO ZINEMALDIAREN 60 urteko historian egindako ibilbide hau Eva Marie Saint ‘North by Northwest’ –Hitchcock, 1959– filmaren estreinaldira iritsi zen unearekin hasi eta 1965ean errealizadore britainiarraren unibertsoko beste ilehori bat –Kim Novak– joan zen unearekin amaitzen da. Ibili hirian eta zinemaldiaren historian barrena, argazkilaririk onenen begien bitartez.\nErakusketako argazkiak biltzen dituen katalogoa argitaratu du museoak, Pedro Usabiagaren koordinaziopean osatutakoa.\n2012ko abuztuaren 9etik irailaren 30era\nSan Telmo. Laborategia gunea.\nSan Telmo Museoak “Donostian ibiltari” erakusketa zabalduko du abuztuaren 9etik irailaren 30era bitarte. Erakusketa Donostia Zinemaldiaren 60. urteurrena dela-eta antolatu da, eta Pedro Usabiaga argazkilaria du koordinatzaile. Erakusketak biltzen dituen zuri-beltzeko 80 argazki argitaragabeen bidez, ikuspegi desberdin batetik hurbil gaitezke zinemaldira. Ikuspegi horretan, zinema zinez bizi duen hiriaren eguneroko paisaiaren parte dira aurpegi ezagunak. San Telmoko Laborategi gunean izango da ikusgai, doako sarrerarekin.\nGutxik dakite “Jaws” filma Victoria Eugenia antzokian proiektatu zela lehen aldiz, Steven Spielberg gazte-gaztea zela. Edota Orson Welles handiak bere azken filmetako bat aurkeztu zuela 1973an, ‘F forFake’ dokumental faltsua, alegia. Urte horretan bertan, Elizabeth Taylor distiratsu batek Zinemaldiaren historiako iskanbilarik handienetako bat eragin zuen, bere filmaren emanaldira ordu eta erdiko atzerapenarekin agertu zenean, maletak aurkitzen ez zituela-eta. Harridura eta haserre handia piztu zuen horrek kazetariengan, argazkilariengan eta jendearengan. Donostia ezezagun batean, Pedro Almodóvarrek, 1982an ‘Laberinto de pasiones’ filma estreinatu ondoren, naturaltasun handiz kontzertu bat eman zuen KU dantzalekuan Fabio McNamararekin, Alaska y los Pegamoides taldearekin eta ‘Movida’ mugimenduko heroi guztiekin. Urte batzuk lehenago, dantzaleku horretan bertan, Tedy Bautista gazteak alaitu zuen Donostiako gaua Los Canarios taldearekin. Erakusketa honetan, pertsonaia ospetsuak eta anonimoak ditugu, eta hondoko oihala eta dekoratua Donostiako hiri ederra da beti.\nZuzendari handi askok aurkeztu dituzte beren lanak Donostian, hala nola Coppola, Polanski, Buñuel, Altman, Tarantino eta Chabrolek. Era berean, aktore asko etorri dira gurera, eta erakusketak agerian uzten du hori. Edonola ere, beharbada Oscar saria duen eta Europako zinemaren ordezkari nagusitzat har daitekeen Juliette Binoche aktoreak eman digu aukera, adi-adi duen begiradaren eta bere aurpegi misteriotsuaren bitartez, ibiltari berezi horiek jendeari hurbiltzeko.\nPARTE HARTU DUTEN ARGAZKILARIAK:\nJuan Aygüés, Inés Barreda de Biurrun, Jaime Basterretche, José Manuel Bielsa, Ramón Cabezón, David Calle, Arturo Delgado, Juantxo Egaña, Pipo Fernández, Javier Gallego, Nagore Iraola, Paco Mari, Txema Ormazabal, Jerónimo Ortiz, Jesús Pemán, Chema Prado, Moncho Trullos eta Pedro Usabiaga.\nGuzti hauei eta Kutxatekari eskerrak eman nahi dizkiegu irudiak uzteagatik.


genre_facet:"EIMAk onetsitako materialak" topic_facet:"Fabrikazio mekanikoko produkzioaren programazioa (Heziketa Zikloa). Goi maila" topic_facet:"Ekipamendu eta instalazio termikoak (Modulua)" topic_facet:"Mantentze-lan elektromekanikoa (Heziketa Zikloa). Erdi maila" topic_facet:"Soldadura eta galdaragintza (Heziketa Zikloa). Erdi maila" topic_facet:"Mekanizazioa (Heziketa Zikloa). Erdi maila" topic_facet:"Instalazioa eta mantenimendua (Lanbide Arloa)" topic_facet:"Instalazio termiko eta fluidodunen mantentzea (Heziketa zikloa). Goi maila" format:"eBook"\nGeneroa / Forma: EIMAk onetsitako materialak Proposatutako gaia: Fabrikazio mekanikoko produkzioaren programazioa (Heziketa Zikloa). Goi maila Proposatutako gaia: Ekipamendu eta instalazio termikoak (Modulua) Proposatutako gaia: Mantentze-lan elektromekanikoa (Heziketa Zikloa). Erdi maila Proposatutako gaia: Soldadura eta galdaragintza (Heziketa Zikloa). Erdi maila Proposatutako gaia: Mekanizazioa (Heziketa Zikloa). Erdi maila Proposatutako gaia: Instalazioa eta mantenimendua (Lanbide Arloa) Proposatutako gaia: Instalazio termiko eta fluidodunen mantentzea (Heziketa zikloa). Goi maila Formatua: Liburu elektronikoa


Erditze edo adopzio anitzengatiko prestazio ekonomikoa\nOrdainketa bakarrean eman laguntza honen helburua familietan jaiotza batek edo bi edo hiru baino seme-alaba gehiago adopzioa hartzeak edo adopzio anitzek suposatzen duten gastuen handitzea konpentsatzea da.\nEskubidearen kudeaketa eta aitorpena\nPrestaziorako eskubidea ematen duten seme-alabak\nErditze edota adopzio anizkunetan jaiotako edota adoptatutako seme-alabak izango dira kausatzaile, baldin eta:\nJaiotako zein adoptatutakoen kopurua bi edo bi baino gehiago bada. Xede horietarako:\nJaiotzat joko dira Kode Zibilaren 30.artikuluak adierazten dituen baldintzak biltzen dituztenak: "Nortasuna bizirik jaiotze-unean lortzen da, behin amaren sabeletik guztiz askatuta".\nSeme-alabetariko batek % 33ko edo gehiagoko minusbaliotasuna edukiko balu, balio bikoitza edukiko luke.\nJaiotza edota adopzioaren gauzatzea Espainian gertatu izana. Xede horietarako, Espainian gertatutakotzat joko da atzerrian gertatutako jaiotza edota adopzioa, egiaztatzen bada seme-alaba berehala integratu dela Espainiako lurraldean bizilekua duen familia-nukleo batean.\nHurrengo baldintzak betetzen dituztenak:\nLegez Espainiako lurraldean bizitzea. Espainiako lurraldetik kanpo enpresak lekualdatutako langileek, alta egoeran eta Espainiako Gizarte Segurantzako dagokien erregimenean kotizatzen dutenek, baldintza hau beteta izango dute.\nIzaera honetako prestazioetarako eskubiderik ez izatea babes-ekintzako beste edozein erregimenetan.\nGurasoen edo adopzio emaleen elkarbizitza denean, onuraduna izango da:\nBietako bat, euren artean adostua. Laguntza onuradunetako batek eskatzen duenean, badela kontuan hartuko da.\nAdostasunik ezean, ama izango da onuraduna\nGuraso edo hartzaileen elkarbizitzarik ezean, seme-alaben zaintza eta kustodia duena izango da onuraduna\nEragileak guraso edo hartzaile bien umezurtz edo utzitakoak badira, jaiotako edo hartutakoak legez kargura dituena izango da onuraduna.\nErditze edota adopzio anizkunagatiko prestazioak honakoak ditu bateragarri:\nErditze edota adopzio anizkunagatiko laguntza berezia .\nBere kargura dagoen seme-alaba edo adin txikiko bakoitzeko esleipen ekonomikoak .\nZurztasun-pentsioa eta biloben eta neba-arreben aldekoa , horrela dagokionean.


Txakurraren usaina suspertzeko jolasak | Txakurren Mundua\nBehin baino gehiagotan komentatu dugun moduan, usaimena Txakurren zentzurik garrantzitsuena da, izan ere, horren bidez beren ingurunea aztertzen dute, orientatzen dira eta inguruan duten guztia aitortzen dute. Usaimen gaitasuna apartekoa da, gutxi gorabehera 2 km-tara dauden pertsonak edo beste animalia batzuk identifikatzeko gai baita. Hala ere, adituek gomendatzen dute gure txakurrei gaitasun hori hobetzen laguntzea.\nHori egiteko modua erraza da, iraunkortasuna eta pazientzia eskatzen duen arren. Buruz da joko sorta bat txakurra erabiltzera bultzatzen dutenak usaina modu desberdinetan, zure gogoa suspertzen eta zure energia orekatzen laguntzen duzun bitartean. Mota honetako jarduera ugari daude, baina mezu honetan gure etxetik jolastu ditzakegun jolas sinple batzuei erreparatzen diegu. Hauek dira adibide batzuk:\n1. Ezkutalekua. Errazena eta errepikakorrena da. Zure intereseko objektu bat edo gehiago etxeko txokoetan ezkutatzean datza; Jostailuak, janariak eta abar izan daitezke. Hori guztia, txakurrak gu ikusi gabe, "gozoki" horiek sudurretik soilik non dauden jakin beharko baitu. Denak ezkutatuta ditugunean, animalia "bilatzeko" agindua emango dugu.\nHobe da berarentzat errazak diren lekuetatik hastea, hala nola izkinak edo aulki eta mahai azpian. Denboraren poderioz, zailtasunak gehituko dizkiogu zereginari, progresiboki, sariak ezkutatzen diren bakoitzean ezkutatzen diren lekuetan ezkutatuz. Lorategia baldin badugu, eremu hori jokoan sar dezakegu, nahiz eta hobe parkeak saihestea, txakurrak beste pertsona batzuek bertan ezkutatutako zerbait kaltegarria jan baitezake.\n2. Trileroa. Hasieran txakurra larrituta egon daiteke joko honekin, baina nola funtzionatzen duen deskubritu ondoren, asko gustatuko zaio. Hau trileroaren joko klasikoa da. Hiru edukiontzi ireki txiki beharko ditugu; Edozein zerbitzatuko digute gardena edo astuna ez den bitartean.\nJarri eta horietako batean tratu bat ezkutatzen dugu, hurrengo guztiak mugituz eta posizioa aldatuz. Txakurrak sudurretik jakin beharko du horietako zein den saria. Antzeko zerbait egin dezakegu gozoki bat eskuetako batean mantenduz eta aukera bat emanez.\n3. Bildutako sariak. Lehenengo jokoaren antzekoa da, baina zailagoa. Hainbat sari ezkutatuko ditugu eskuoihal edo oihalen barruan, ondo bilduta, eta etxeko txoko desberdinetan jarriko ditugu. Txakurrak sudurra erabili beharko du horiek aurkitzeko eta, behin kokatuta, bere trebetasunak erabili beharko ditu oihala askatzeko eta bere saria lortzeko.\nArtikuluaren bide osoa: Txakurren mundua » Txakur orokorrak » Txakurraren usaina suspertzeko jolasak


1977-2012 Udal hautetsien ekitaldia egin da udalean. - Etxarri Aranazko Udala / Ayuntamiento de Etxarri Aranatz :: Sakana - Nafarroa - Euskal Herria. Etxarri Aranazko Udala :: Etxarri Aranatz - Sakana - Nafarroa - Euskal Herria\n1977-2012 Udal hautetsien ekitaldia egin da udalean.\nGaur, egun handia izan dugu Etxarrin, urtemuga garrantzitsua ospatu dugulako: 35 urte pasatu dira udal honetan bertan, Osoko Bilkura berezi batean, Etxarriko Udalak aldarrikapen historiko bat egitera gonbidatu zituela lau lurraldeetako udalak. Ekitaldi hura debekatu egin zen, baina azkenean egin zen, oztopo ugari gaindituta. Eta gaur ekitaldi hura bera ekarri nahi izan dugu gogora.\nOrduan, Franko hil berri, eta oraindik udalak ordezkari demokratikorik gabe zeudela, zenbait alkate aitzindari izan ziren Euskal Herrirako oinarrizko aldarrikapenak egiten. Transizio garaiko Mugimendua deitu zitzaion. Eta orduko mugimendu haren ordezkaritza zabal bat izan dugu gaurkoan udaletxean.\nEkitaldiko argazkiak "Argazkiak" atalean dituzu ikusgai.


Hiru bilioi tona izotz urtu dira Antartikan, 25 urtean - Elhuyar Aldizkaria\nHasiera » Albisteak » Hiru bilioi tona izotz urtu dira Antartikan, 25 urtean\n2018/06/13 331. zenbakia\nHiru bilioi tona izotz urtu dira Antartikan, 25 urtean\nAntartikako izotz-geruzak hiru bilioi tona izotz galdu ditu, hogeita bost urtean, eta horrek itsas maila ia zortzi milimetro igotzea eragin du. Eta zortzi milimetro horietatik hiru azken bost urteetan igo dira. Horixe dio izotz-geruzaren gorabeherak ikertzen dituen nazioarteko ikerketa-talde handi batek, IMBIEk, Nature aldizkarian argitaratu duen azterketak.\nSatelite bidezko behaketetan oinarrituta, 1992tik 2017ra Antartikako izotz-geruzak izan duen eboluzioa aztertu dute xehetasun handiz. Ikusi dute 2012ra arte 76 mila milioi tona izotz urtzen zirela urtean, eta horrek urteko 0,2 mm-ko igoera eragin zuela itsas mailan. Ordutik aurrera, ordea, ia hirukoiztu egin da tasa hori: 2012 eta 2017 artean, urteko 219 mila milioi tona urtu dira, eta urteko 0,6 mm igo da itsas maila.\nAntartikako izotzak itsas mailari egin dion ekarpena 1992 eta 2017 artean. Arg. imbie/Planetary Visions\nIkertzaileek azpimarratu dute itsas maila 58 metro igotzeko adina izotz dagoela Antartikan, eta, beraz, oso garrantzitsua dela izotz-geruza horren gorabeherak ongi neurtzea klima-aldaketak duen eta izan dezakeen inpaktua ulertzeko.\nAzterketa honekin batera, Antartikaren eboluzioari eta etorkizunari buruzko beste lau lan ere argitaratu dituzte Naturen. Esaterako, haietako batean, beste nazioarteko ikertzaile-talde batek 2070erako proiekzioa egin du. Ohartarazi dute denbora agortzen ari dela Antartika salbatzeko, eta, hurrengo hamar urteetan erabaki egokiak hartu ezean, ondorioek mundu osoari eragingo diotela.


Optimizazioa++ [Optimizazioa VII] - Berriak - Game Erauntsia - Bideojokoak euskaraz\nOptimizazioa++ [Optimizazioa VII]\nXabi | 2015/05/07 22:30 AholkuakTutorialakArtikuluakGida\nAzkenaldian jokoen aukera grafikoetan murgilduta egon gara, baina heldu da garaia aurrerapauso bat emateko eta gure ordenagailua optimizatzeko jokoak apur bat hobeto funtziona dezaten. Jarraian azalduko ditugun aldaketek gure ordenagailua azkartuko dute zentzu askotan, abiarazteko behar duen denbora eta aplikazioen errendimendua izanik garrantzitsuenak. Kontu handiz ibili, dena den, eta zalantzaren bat baduzue kontsultatu interneten itsu-itsuan aldaketak egiten hasi aurretik. Proposatuko ditugun aldaketak ez dira agresiboak eta ez liokete inori arazorik eman beharko, baina badaezpada ere… Kontuz ibili!\nLehenik eta behin, garbiketa orokor bat egitea izango da onena. Horretarako, nahiz eta fitxategi arruntak ere begiratuko ditugun, garrantzitsuena behar ez ditugun programak ezabatzea izango da. Horretarako, jo Ordenagailua atalera, bertan Desinstalatu edo aldatu programa bat izango dugularik. Behin zerrenda kargatuta, aukeratu eta ezabatu behar ez dituzun programa guztiak, baina kontuz ezagutzen ez dituzunekin!\nLeihoa aldatu gabe, Aktibatu edo desaktibatu Windows-en eginbideak estekari jarraituz gero leiho berri bat zabalduko zaigu, Windows sistema eragileak dakartzan hainbat ezaugarrirekin. Oraingoan ere, behar ez ditugunak kenduko ditugu, horretarako ondoan duten laukitxoa zurian utziz. Kontuz ibili desgaitzen dituzun aukerekin! Onartu ondoren, ordenagailua berrabiarazteko esango digu leihotxo batek, eta hala egingo dugu. Ohikoa dena baino zertxobait gehiago beharko du berrabiarazteko, baina lasai, aldaketak egin behar dituelako gertatzen da hau. Zerbait faltan botaz gero, berriro aktibatzeko prozedura bera jarraitzearekin nahikoa da, lasai!\nKontrol panelaren leiho nagusira joango gara orain, bertan Sistema eta Segurtasuna atalera, eta bertatik Sistema multzora. Albo batean Sistemako konfigurazio aurreratua egongo da, eta esteka hori sakatuz gero, leiho berri bat irekiko da. Errendimendua ataleko Konfigurazioa botoia sakatuko dugu. Windowsek dituen efektu grafikoen zerrenda bat agertuko zaigu, eta bertatik nahi ez ditugun guztiak kentzea izango da egokiena. Nire kasuan, guztiak desgaituta ditut “Erakutsi leihoaren edukia arrastratzean” eta “Ertz leunak pantailako letra-tipoetan” izan ezik.\nWindows 8 baino zaharragoa den sistema eragile batean bazaudete, Kontrol paneleko Itxura atalean “Gai arrunta” delakoa aktibatzea da errendimendu onena emango diguna. Nik, gainera, soinu guztiak desgaitzeko joera dut, gogoko ez ditudalako, batez ere.\nOrdenagailua piztean irekitzen diren programak aldatzeko, hainbat era daude, Windows bertsioaren arabera. Windows 8n, Control + Shift + Esc botoiak sakatuz ataza kudeatzailea irekiko da, eta bertan Hasiera (Inicio) atalera joko dugu. Hor, nahi dugun programa aukeratu eta Ezgaitu (Deshabilitar) botoia sakatuz, ez da automatikoki irekiko PCa pizten dugun bakoitzean. Nire kasuan, esaterako, NVidiaren aplikazioa eta antibirusa (bitdefender) besterik ez dira abiaraziko. Windows 7n gauza bera egiteko, sakatu Windows botoia + R eta idatzi msconfig. Enter botoia sakatu eta irekiko den leihoan jo Windows-en hasiera (Inicio de Windows) atalera gauza bera egiteko. Sistema eragileko zati hau ez dago euskaratuta Windows 7an...\nPiriform taldearen webgunean doan deskarga daiteke CCleaner doako aplikazio ezaguna, garbiketa txiki bat egiteaz gain erregistro arazoak konpontzen lagun diezagukeena. Dena den, azken bertsioetan monitorizazio ezaugarri batzuk ditu, eta hauek desgaitzea gomendatzen dizuet aplikazioko aukera menutik. Aplikazio hau noizean behin irekitzea eta garbitzailea eta erregistro konpontzailea erabiltzea oso gomendagarria da, baina gehiegi eginez gero, erregistroan arazoak sor ditzakeenez, astean behin baino gehiago ez nuke erabiliko.\nRazer Cortex ere doako aplikazioa da, gure ordenagailua optimizatuko duela zin egiten duena. Ez dakit ea oso eraginkorra den, baina Boost ataleko Tweak atala probatzea oso gomendagarria da, hobekuntza txiki bat nabaria izango baita. Jokoak irekitzean Boost egiteko aukera eskaintzen du aplikazioak, gainera. Nire PCa oraingoz oso ondo dabil eta ez dut honen beharrik, baina ordenagailu zaharragoak dituzuenok egin ezazue proba ea aldaketarik sumatzen duzuen.\nAzkenik, driver eta sistema eragilea eguneratua edukitzea oso gomendagarria denez, erabili noizbehinka Windows Update eta txartel grafikoaren aplikazioa bertsio berrienak dituzula ziurtatzeko.\nEspero dut gomedio txiki hauek lagungarriak egingo zaizkizuela eta zuen ordenagailuaren errendimendua hobetuko dutela! Edozein zalantza edo proposamen baduzue, idatzi iruzkin bat eta saiatuko naiz ahal bezain laster erantzuten!\n// from Indie Totem\nP.D. Erabiltzaile aurreratuek edo errendimendu hobekuntza bat oso beharrezko dutenek zerbitzuekin jolas dezakete. Hau arriskutsuagoa denez ez dugu artikulu honetan aipatu, baina interneten badaude hainbat gune msconfig-eko beste menu honetan dauden aukera hauetatik desgaitzeko seguruak direnak zerrendatzen dituztenak. Pizteko denbora asko behar duten ordenagailuetan leiho bereko Arranque atalean “Sin arranque de GUI” aukerak ere lagun dezake, bide batez. Dena den, piztu arte pantaila guztiz belztuta geratuko dela gogoratu!\n1 - Oin( h )arriak: bereizmena, FPS eta refresh rate-a\n2 - Konpon ditzagun irudiak: VSync eta bistaratze aukerak\n3 - Kalitatea gora eta behera: testura, itzal eta iragazi anisotropikoa\n4 - Bai ala ez: Depth of Field, Motion Blur eta PostFX\n5 - Agurra zerra ertzei eta ongi etorria inizial ulertezinei: antialiasing motak\n6 - Argia aurrera eta atzera: teselazioa eta ingurumen oklusioa\n7 - Errendimendua++\nAnder Intxaurrondo May 7, 2015, 10:47 p.m.\nErrendimendu lehioaren aukera gehienak desgaitu ditut, ea nola dabilen katxarroa hemendik aurrera. Ez nekien aukera hau zegoenik. Horretaz aparte CCleaner eta RazerCortex jaisten ari ditut eta hauek martxan jarriko ditut, ea portatil patata hau hobeto dabilen jolasteko.\nNire portatila kriston mierda da, gainera 2 ordu piztuta egon ondoren bakarrik itzaltzen da, "overheatingaz" kexaka. Konpontzera eraman nuen, barrutik garbiketa egin eta hauts guztia kentzeko, ea hobeto zebilen, baina alferrik. Ez dakit ea azkenetan ote dagoen... Hori dela eta ez naiz jolasten ausartzen, espero dut aukera hauekin ea gutxienez ez den gehiegi berotzen.\nXabi May 8, 2015, 12:27 a.m.\nKaixo Ander! Halako kasuetan zerbitzuekin aritzea izaten da onena (edo Windows berrinstalatzea, nahiz eta hau oso deserosoa izan), baina ni enaiz ausartzen inori honekin laguntzera... Duela urtebete erosi berria nuen ordenagailuari Windows-a izorratu nion eta! Dena den, ni bezala itsu-itsuan ibili ordez kontuz ibiltzen bazara, ez zenuke arazo handiegirik izan beharko, lasai.\nKontatuko diguzu ea artikuluko aholkuek ezertan lagundu dizuten!


Imanol ituiño magoaren ikuskizuna – Egizu elkartea\nImanol ituiño magoaren ikuskizuna\nUrtarrilaren 24an, osteguna, Imanol Ituiño magoarekin hainbat magia ikuskizunez gozatu genuen.\nGoizean goiz hasiera eman genion gure egun magikoari.\n9:00etan Romoko kultur etxean hasi ginen, areto nagusira hurbildu ziren Getxoko euskaltegietako hainbat ikasle eta irakasleekin.\nOrdu dibertigarri hau harrapaladan pasa zitzaigun eta ikuslegoa gehiago ikusteko gogoz geratu zen “beste bat, beste bat” ohikutzen zutelarik. Imanolek hori entzunda azken magia jolasa oparitu zigun.\n11:00etan ere jarraitu genuen gure magia ikuskizunekin eta honetan ere aretoa barrez eta magiaz bete zen.\nImanolek hainbat ikasle atera zituen ikuskizunaren laguntzaile eta konplize bihurtuz magiaren mundu bitxi honetan.\nArratsaldeko saioa, Azebarri Kultur Elkartean ospatu genuen arratsaldeko 19:00etan. Bertan elkartu ginen hainbat euskaltzale, magiaz eta ratu gozo eta magiko bat bizitzeko.\nAzken saio honetan ere jende lepo hurbildu zen Azebarrira eta hemen ere uneoro entzun genituen ikuslegoaren barreak.\nMagia euskaraz eta euskararekin disfrutatzeko aukera eskeini eta erakutsi zigun Imanolek 😉\nHona hemen Egun gozo eta magiko honetan bildutako argazkia eta bideoak:\nlander2019-01-25T19:30:53+01:002019-01-25|agenda, berbalagunok, egizu, kultur jarduerak|0 Comments


Ezkontza eta ospakizunetarako garraioa - Goierrialdea autobusak\nEzkontza eta ospakizunetarako autobusa alokatzea pentsatzen ari bazara, egun berezi hortarako kalitatezko garraio zerbitzua eskaintzen dizugu. Gure minibus eta autobus flota ospakizun mailara egokitzen da, baita gure profesionalen esperientzia eta lan ona ere.\nOspakizun berezietarako autobusa alokatzea\nZure ezkontza, ezkondu aurreko agurra, bataio edo jaunartze, kurtso amaierako afari edo lankide bater erretiroa ospatu behar baduzu, saihestu itzazu errepideko arriskuak ospakizunaren ostean. Ibilgailu flota moderno bat eskaintzen dizugu.\nGure parkeak arauek eta segurtasun neurri aktiboek eskatzen dituzten segurtasun pasiboko elementu guztiak ditu, ibilgailuaren egonkortasuna eta arriskuen murrizketa bermatzeko. Ibilgailuen xehetasunak eta akaberek, zuen expektatiben altuerara egongo dira horrelako ospakizun garrantzitsu batean.\nMinibus eta autobusak eserleku ergonomiko eta etzangarriak dituzte erabiltzaileek ahalik eta erosotasun handiena izan dezaten. Guztiak mugikortasun arazoak dituzten pertsonei egokituta daude. Gainera, azken belaunaldiko motorrek erregai-kontsumoa murrizten dute eta, beraz, ingurumenarentzako isuri kaltegarriak gutxitzen dituzte.\nTamaina desberdinetako baina antzeko ezaugarriak dituzten ibilgailuak edukitzeari esker, erabiltzaile kopurura egokitzen gara eta kalitatearen eta prezioaren arteko erlazio onena eskaintzen dugu.\nGure gidari taldeak esperientzia, puntualtasuna eta harremanetarako trebetasuna dute edozein gertakari konpontzeko eta zure gonbidatuak merezi duten bezala tratatzeko. Bezeroari gertuko arreta bermatzen diogu.\nEzkontza eta ospakizunetarako autobusa behar baduzu, garraioaren xehetasun eta planifikazioan aholkatuko dizugu: ibilbidearen distantzia eta denborak, ordutegiak eta gonbidatu kopurua, egun horretan zoriontsu izateaz bakarrik arduratzeko.


Kirolarientzako Enervit produktuak - Mercadona\nMercadonak Enervit markako produktu-aukera bat eskaintzen dizu; maila horiek berreskuratzen laguntzeaz gainera, errendimendua hobetzen lagunduko dizute. Barra energetikoak eta proteina-barrak, edari isotonikoak eta gel energetikoak. Berdin dio zer kirol-mota egiten duzun, proba itzazu!\nEguneko edozein unetan jan ditzakezu, baina Enervit proteina-barra hauek bereziki egokiak dira kirol-jarduera egin ondoren hartzeko, batez ere, ahalegin handia egin ondoren, muskulu-ehunak leheneratzeko eta suspertzeko balio baitute.\nHaien proteina-kantitate handiari esker lortzen dira emaitza horiek, proteinek muskulu-masa areagotzen eta kontserbatzen baitute. Barra bakoitzak 10 g proteina eta bitamina eta mineralen konbinazio bat ditu. Eta biak dira glutenik gabeak.\nZapore hauek daude aukeran:\nEgunean barra bat edo bi kontsumitzea gomendatzen da, egindako jardueraren arabera eta dietaren bidez hartutako proteina-iturriak kontuan izanda. Dagokion ur-kantitatearekin batera kontsumitu.\nAriketa fisiko luze eta biziak egiten badituzu, Enervit gel energetikoak apartekoak dira zure errendimendua hobetzeko.\nKarbohidratoak, bitaminak eta tiamina-kantitate handi bat dute, energia sortzen duen metabolismo normalari laguntzeko.\nLimoia: zapore gazi-geza ukitu zitrikoekin. Kafeinaduna.\nLaranja: zapore gazi-geza laranja-ukituekin\nEz dira prestatu behar, zorrotik hartzen dira zuzenean. Mota honetako produktuak urarekin konbinatuta hartzea gomendatzen da. Kontsumitu 3 edo 4 zorro (dosi gomendatua) zurrupada txikitan eta erregularki kirol-jarduerak dirauen artean.\nLimoi-zaporeko edari isotoniko hautsa\nKirolarientzako edari espezifiko eta osoa, kirol-jardueraren aurretik, jardueran bertan eta ondoren hartzekoa; karbohidratoak eta gatz mineralak ematen ditu. Karbohidratoen eta gatz mineralen nahaste hori lagungarria da erresistentzia-ariketa luzeak egiten diren artean, eta kirol-jardueran ura xurgatzen laguntzen du.\nHorretaz gainera, tiamina du, energia sortzen duen metabolismo normalari laguntzen diona, eta niazina, nekea eta akidura gutxiagotzen dituena.\nLimoi-zaporea, suabea eta gozoa.\nErabiltzeko eta prestatzeko modua\nZorroko formatuari esker, errazago garraiatzen da, eta gainean eraman, eta nonahi eta noiznahi presta dezakezu edaria.\nMinutu bat baino gutxiago behar da prestatzeko, eta ontzi bat bakarrik behar da, zorroko edukia urarekin nahasteko. Botilan edo bidoian erabiltzea gomendatzen da.\nDisolbatu bi zorrotako edukia 500 ml urekin ontzi batean (gasik gabeko ura). Edan prestakin hori ariketa fisikoan zehar, jarduera-ordu bakoitzeko bat. Adi, zorro bakar bat erabiliz gero, edari hipotoniko bat prestatuko dugu; bi zorro nahasita bakarrik lortuko dugu isotonikoa izatea.\nProduktu hauek guztiak askotariko dieta orekatu baten eta bizi-estilo orekatu baten testuinguruan erabili behar dira.\nEzagutzen duzu soja testurizatua? Merezi du energia-iturri hori probatzea.


Michelin izarrak diz-diz ari dira Ipar Euskal Herriko zeru azpian - GARA\nMichelin izarrak diz-diz ari dira Ipar Euskal Herriko zeru azpian\nBost izar berri argitu dira Ipar Euskal Herriko beste horrenbeste jatetxetan. Lehenagotik bederatzi ziren, eta izan da zeukan izarra galdu duenik ere. Biziki gazteak dira saritutako sukaldariak, 26 eta 33 urte artekoak. Euskal produktuekin lan egiten duen Donibane Lohizuneko Zoko-Moko jatetxea izan da Michelin izarra jaso duenetako bat. Haiekin mintzatu gara.\nJon GARMENDIA | DONIBANE LOHIZUNE\nDonibane Lohizuneko kaiaren usaiak iristen dira Zoko-Moko jatetxearen atariraino; arrantzaleak arrain freskoa porturatzen ari dira goiz euritsu batean eta bertatik 100 metro eskasera arrain fresko horren zati bat prestatzeko prest da Remy Escale-Benedyt, 26 urteko chef gaztea. Orain urtebete hasi zen lanean eta jadanik Michelin izar bat eskuratu du.\nIzarra talde osoari banatzen zaio, jatetxeak eskuratzen du sona, baina haietako sukaldeetan gidari lanak egiten dituzten chef-ak dira sariaren ardatz. Aurten, 26 eta 33 urte bitarteko sukaldariak izan dira sarituak, belaunaldi berri bat suaren itzulian bikaintasunez lan egiten ari den seinale. Hendaiako Maison Eguiazabal, Angeluko Le Château de Brindos eta Biarritzeko l'Atelier eta L'Impertinent izan dira, Zoko-Mokorekin batera, Michelin izar berria jaso dutenak. Aitzinetik bederatzi baziren: La Table des frères Ibarboure Bidarten, Briketenia Getarian, La Villa Eugénie (Hôtel du Palais) eta Les Rosiers Biarritzen, l'Auberge du Cheval-Blanc Baionan, Le Moulin d'Alotz Arrangoitzen, Les Pyrénées Donibane Garazin, Ithurria Ainhoan eta l'Auberge Basque Senperen.\nHoriek dira Euskal Herriko ipar-ekialdeko lurrotan diz-diz egiten duten izar famatuen jabe diren jatetxeak. Bestetik, Hazparneko La Ferme Hégia izan da bere izarra galdu duena.\nCharles Olascuaga da Zoko-Moko jatetxearen arduraduna, eta 2003an ireki zuen Louis XIV.a plazaren ondoko Mazarin karrikan kokatua den jatetxea; «San Fermin egunean gainera», azpimarratu digu. Hizketan hasi orduko aipatu du jaso duten izarraren garrantzia: «Biziki kontent naiz, ez famaren jabe eginen garelako, baina bai, nolabait, guk talde bezala egiten dugun lanaren aitortza delako sari hau. Lehenagotik aipatzen gintuen Michelin gidak, bi sardexka bagenituen; bezeroek anitz alditan galdegina ziguten ea oraino izarrik ez ukaitearen zergatia, eta badirudi orain galdera guztiei erantzuna eman zaiela».\nOlascuaga betidanik bizi izan da sukaldeko lanari lotua; ofiziotik gaindi, pasio bezala bizi du. «Hastapenak biziki zailak izan ziren; ene apartamendua saldu behar izan nuen jatetxea muntatzeko, den-dena inbertitu dut hemen. Azken batean, ene bizi filosofiaren parte da hau: zerbaitetan sinesten baduzu, bururaino joan behar duzu, lana da beti, baina ahal bada lan hori egin, egin egin behar da». Zoko-Moko jatetxe txikia da; 30 pertsona inguru kabitzen dira mahaien bueltan, harrizko paretak ditu eta supazter zahar bat saloiaren erdian. Guztira hiru zerbitzari ari dira lanean, eta, sukaldariak, aldiz, lau. «Lehenago banuen beste chef bat, oso ona gainera, baina Remyk beste finezia bat ekarri dio gure sukaldeari», argitu digu Olascuagak Remy Escale-Benedyt aurkeztu digun bitartean. «Harritua naiz saria jasotzearekin, badakit ez didatela niri eman, jatetxea dela saritua, baina urtebete daramat soilik sukaldari postu gorenean. Ez dut oraino denborarik izan ene plater guztiak lantzeko, hori bai, maite dudana egiten segitzeko bultzada eder bat da hau», aitortu du 26 urteko sukaldari gazteak.\nFama ekartzen du Michelin izarrak eskuratzeak, prestigioa indartzea, eta hari horri tiraka bezero berriak heldu ohi dira ate-joka; jatetxe batzuek presio gisa bizi dute hori, beste batzuek, aldiz, olatuaren aparra baliatzen dute prezioak igotzeko. «Guk ez dugu aldatzeko intentziorik. Orain arte egin dugun horrek ekarri digu izarra, beraz, ez dugu zertan aldatu. Eguneko menua 20 euro inguruan daukagu; kartakoa, berriz, 43 euroan. Eta prezio horiek 2009ko berak dira. Bezeroak bertakoak dira gehienak, Hegoaldetik ere heldu zaizkigu anitz, eta hori zaintzen segi nahi dugu. Izardun jatetxeetan zerbitzariek janzkera jakin bat eramaten dute, lepokoarekin eta abar, baina guk lasaitasunez hartuko dugu, guretzat bezeroarekin daukagun harremana da ezinbestekoa eta beste ezeren gainetik horri eman nahi diogu balioa», mintzo da argiki Charles Olascuaga.\nIzanen dute aldaketarik hala ere: lehen bost egunez zabaltzen zituzten ateak eta orain sei egunez arituko dira lanean. Sarrerakoak nahiz azkenburukoak hobetzeko asmoa ere agertu du Olascuagak:«Gure heldulekua etxeko produktuak dira, sukaldean ez da xerraturik sartzen, arrainak oso-osorik baizik, eta portutik zuzenean gainera. Ene aitona arrantzalea zen, eta justuki Remyren aitonak erosten zion arraina; nik Remyren lehengusu arrantzaleei erosten diet egun. Haragia ere berdin, hemen produzitzen den hori sartzen dugu plateretan. Euskal Herrian, bai Iparraldean bai Hegoaldean, lehen mailako produktuak ditugu, kalitate handikoak, eta horrekin ezin da hutsik egin». Jangelan eskegitako argazkia erakutsi digu azkenik: 1954. urtekoa da eta aitonaren itsasontzia ageri da. Hala, familiako istorioak kontatzen dizkigu, bera eta bere chef-aren arteko loturaren berri ematen digu, eta Remyk jatetxearen segida hartzea desio duela azpimarratuz agurtzen gaitu.\nAurten 26 eta 33 urte bitarteko sukaldariak izan dira sarituak Ipar Euskal Herrian. Hendaiako Maison Eguiazabal, Angeluko Le Château de Brindos eta Biarritzeko l'Atelier eta l'Impertinen izan dira, Zoko-Mokorekin batera, Michelin izar berria jaso dutenak.\n«Orain arte egin dugun horrek ekarri digu izarra, beraz, ez dugu zertan aldatu. Eguneko menua 20 euro inguruan daukagu; kartakoa, berriz, 43 euroan. Eta prezio horiek 2009ko berak dira», dio Charles Olascuagak.\nMichelin gidako izarrei begirada bat eman eta goi mailako sukaldariak ditugula ohartuko gara. Hiru izardun lau jatetxe ditugu: Eneko Atxaren Azurmendi (Larrabetzu) eta Gipuzkoan kokatzen diren Pedro Subijanaren Akelarre, Arzak eta Berasategui. Bi izarrekin, beste handi bat: Aduriz (Mugaritz).


HONDAKIN MOTAK -> Hondakin bereziak\nHondakin bereziak jasotzeko Mankomunitateak zerbitzu desberdinak burutzen ditu egun eskualde osoan. Bilketa hauek egiteko edukiontziak hirigunean kokatuta daude eta guztiak Mankomunitatearen bidez kudeatutakoak dira.\nOihalak edo ehunkiak\nArropa eta oinetako zaharrak biltzeko edukiontzi bereziak erabiltzen dira 2005eko maiatzetik hona. Hauek OldBerri S. Koop.-k jasotzen ditu. Materiala, egoeraren arabera, berrerabili edota birziklatu egiten dute. 18 edukiontzi daude egun eskualde osoan.\nHiriguneetan, kalean zein dendetan, kokaturiko 29 edukiontzi berezien bidez jasotzen ditu Mankomunitateak eta Recypilasera eramaten ditu hilean behin.\nEtxeetako sukaldeko olioa biltzen 2001eko urrian hasi zen UEUE, hilean behin kamioi mugikorraren bidez, baina jada kamioi hau Zestoan soilik erabiltzen da. Egun Ecogras Recuperación y Reciclado S.L.k UEUEren bidez jasotzen dituen edukiontzi laranjak erabil daitezke. 21 edukiontzi daude zazpi udalerrietan eta Ecograsek Altsasun duen birziklatze plantara eramaten ditu.\nOstalaritzan Ecograsek berak atez ate biltzen du sukaldetako olio erabilia.\nNoizbehinka etxeetan sortzen diren hondakin bereziak jasotzeko (adibidez, etxetresna txikiak, olioa, pintura eta disolbatzaileak) garbigune mugikorraren zerbitzua Zestoan soilik dago (hilero azken ostiralean). Atal hauek Azpeitian eta Azkoitian kokaturiko bi garbigune finkoetan biltzen dira.\nTamaina handiko trasteak mankomunitateak ostiraletan biltzen ditu 7 udalerrietan. EMAUS enpresaren bidez, Azpeitia eta Azkoitian bi astean behin biltzen ditu eta gainontzeko udalerrietan hilean behin azken ostiraletan; bilketa honetarako bere ibilgailu propioa erabiltzen du enpresa honek. Horretarako herritarrek edukiontzien ondora jaitsi behar dituzte egun horretan. Etxean bertan jasotzeko zerbitzua (656789574 telefonoan) ere eskaintzen da. Zerbitzu hau ez da kobratzen.


PERLA | rufino iraola garmendia\n← ‘Kontzientzia txarra’\nGazteak asteburuan →\nPublicado el agosto 2, 2017\tpor kafarnaum\n“Soroan ezkutaturiko altxorraren antza du Zeruetako Erreinuak” (Mt 13,44-45).\nParabola horrek Chuang Tzu-rena omen den beste bat, K.a. IV. mendekoa, gogoratzen digu: Gauaren koloreko perla. Honela dio: “Enperadore Horia paseoan joan zen Ur Gorriaren Iparraldera, Kwan Lun mendira. Inguruan begiratu munduaren ertzetik. Etxerakoan, galdu egin zuen gauaren koloreko perla. Zientzia bidali zuen perlaren bila, eta ez zuen ezer lortu. Analisia bidali zuen gero perlaren bila, eta ez zuen ezer lortu. Logika bidali zuen hurrena perlaren bila, eta ez zuen ezer lortu. Orduan, Ezerezari galde egin zion. Eta Ezerezak zeukan perla! Enperadore Horiak: “Benetan harrigarria: Ezereza, inork bidali ez bila, ezer egin ez bila zezan, eta berak eduki gauaren koloreko perla!”.\nParabola batean zein bestean, Errealaren azken sekretua da perla, eta, aldi berean, gure benetako identitatea. Gizakiak “galdu” (ahaztu) egin du altxorra eta altxorretik deskonektaturik bizi da. Perla galtzean, noski, purtzileria batzuk baino ez du. Sufritu egiten du, bata uste eta bestea izaki, benetan nor den ahazturik. Amets horretatik atera egin behar du −esnatu−, eta benetako identitatea ‘gogoratu’. Baina norengana jo? Ez zientzia, ez analisia eta ez logika dira gai haraino eramateko: buruan erakutsi du ez-gai dela perla aurkitzeko. Gogor saiatuko gara bila, asko sufrituko dugu desbideraturik gabiltzalako. Agian, egunen batean, hainbeste sufrimenduren aurrean akiturik, baliteke Ezerezaren besoetan jartzea, eta hark itzuliko digu perla gurea.\nMistikoek ongi asko dakiten bezala –pentsa dezagun, adibidez, Joan Guretzekoarengan edo Miguel Molinosengan−, Ezereza da kontzientzia egoera bat, kontzientzia egoera diferentea egoera mentalarekin konparatuta. Burua isiltzen dugunean jalgitzen da garen Kontzientzia: Ezerezak (pentsamendurik ezak) Dena oparitzen digu. Ezerezak geure ‘etxera’ eramango gaitu (perla horrexen bila genbiltzan bizitza osoan).\n(cf. Guía para volver a casa, E. Matínez Lozano, Desclée de Brouwer, 279 or.)\nEsta entrada fue publicada en 1 Igandeko ebanjelioa y etiquetada 170802. Guarda el enlace permanente.


EAJ-PNV Gipuzkoako Batzar Nagusiak: EAJ-PNV-REN USTEZ, ONARTEZINA DA GHK-KO ZUZENDARIEK PARTE-HARTZEARI UKO EGIN IZANA, ETA BILDURI ESKATU DIO BENETAKO DATUAK EMATEKO\nEAJ-PNV-REN USTEZ, ONARTEZINA DA GHK-KO ZUZENDARIEK PARTE-HARTZEARI UKO EGIN IZANA, ETA BILDURI ESKATU DIO BENETAKO DATUAK EMATEKO\nGipuzkoako Hondakinen Partzuergoaren (GHK) presidente Ainhoa Intxaurrandietak GHKren kudeaketa atertzeko batzordean parte-hartu du gaur goizean. Batzorde beran parte hartzekoak ziren GHKren lehendakariorde Imanol Azpiroz eta zuzendari orokor Antton Lete, baina aitzitik, azkeneko unean parte-hartzeari uko egin diote eta arrazoia honakoa izan da: haien ustez, GHK partzuergoan bakarrik eman behar dituzte azalpenak. Gertakari hori izan da batzordearen ardatza eta oposizioko batzarkide-taldeek salatu dute Azpiroz eta Lete batzordean parte hartu ez izana.\nEAJ-PNVren batzarkide, Xabier Ezeizabarrenak salatu du GHKren zuzendari orokorrak eta lehendakariordeak batzordean parte-hartzeari uko egin izana, eta honakoa gogorarazi dio GHKren lehendakariari: “Batzar Nagusiek eskumena dute, besteak beste, azterketa-batzordea sortzeko eta indarreko foru araua betearazteko. Baina aitzitik, Bilduren aginteko GHK partzuergoak ez du hondakinen gaineko foru araua bete nahi”. Horren harira, Ezeizabarrenak salatu du, berriro ere, agerian gelditu dela Bildu ez dela gardena izan. Izan ere, Bilduk informazioa ezkutatzen jarraitzen du eta azterketa-batzordea oztopatzeko eginahalak egiten ari da – eta gogoan izan, azterketa-batzordeak argituko duela nolakoa izan den Bilduren kudeaketa Gipuzkoako Hondakinen Partzuergoan –“.\nEra berean, batzarkide jeltzaleak esan du, informazio guztia eskura jartzea dela kudeaketa gardena egiteko eman beharreko lehenengo urratsa. Baina aitzitik, Bilduk ez du informazio guztia ematen eta horrek erakusten du, Bildu plangintzarik gabeko kudeaketa egiten ari dela eta, ondorioz, aldez aurretik pentsatu gabeko erabakiak hartzen dituela. Are gehiago: Bilduk ez du zehaztu beste plangintzarik prest duen, baldin eta azpiegiturak prest izateko eta zabortegiak ixteko epeak betetzen ez baditu.\nXabier Ezeizabarrenak, halaber, segidakoa salatu du: “Bilduren plangintzak ez du Europako Inbertsioetarako Bankuaren babesa. Gainera, ez ditu argitu ez egonkortutako hondakin fardelen biltegien kokapena eta lurralde-plangintza, ez legealdian egindako esleipenak”.\nAzkenik, Ezeizabarrenak honakoa gogorarazi du: “Zabortegietara eramaten den hondakinen kopurua gutxitu da, baina Bilduren plangintza ez da hori lortzeko arrazoi bakarra izan. Beste hainbat makroekonomia-arrazoi egon dira, hain zuzen ere, Bilduk ezkutatu nahi dituen beste hainbat arrazoi: krisialdiak eragindako kontsumoaren gutxitzea eta Bilduk agintea hartu aurretik hondakinak sortzeko prebentzioaren gainean egindako lana”.


HILABETE HONETAKO 6TIK 19RA, 2. BARRUTIA IKUS-ENTZULE GUZTIEI ZUZENDUTAKO POESIAZ, ISTORIOZ ETA JARDUERAZ BETEKO DA, AHOZKO NARRAZIOGINTZARI BURUZKO “ISTORIO BIZIAK – CUENTOS ENCADENADOS” PROGRAMAREN BESTE EDIZIO BATEKIN – Bilbao Kultura\nHome » Berriak » Bilbao Kultura @eu » HILABETE HONETAKO 6TIK 19RA, 2. BARRUTIA IKUS-ENTZULE GUZTIEI ZUZENDUTAKO POESIAZ, ISTORIOZ ETA JARDUERAZ BETEKO DA, AHOZKO NARRAZIOGINTZARI BURUZKO “ISTORIO BIZIAK – CUENTOS ENCADENADOS” PROGRAMAREN BESTE EDIZIO BATEKIN\nHILABETE HONETAKO 6TIK 19RA, 2. BARRUTIA IKUS-ENTZULE GUZTIEI ZUZENDUTAKO POESIAZ, ISTORIOZ ETA JARDUERAZ BETEKO DA, AHOZKO NARRAZIOGINTZARI BURUZKO “ISTORIO BIZIAK – CUENTOS ENCADENADOS” PROGRAMAREN BESTE EDIZIO BATEKIN\nBilboko Udalaren ekimenak ipuin kontalari saioak, sormen tailerrak, narratzaileak eta bertsolariak batera arituko diren topaketa eta beldurrezko istorioz osatutako Artxandako funikularrera bisita jasoko ditu, besteak beste.\nHogei jarduera inguru programatu dira euskaraz, ingelesez, frantsesez eta gaztelaniaz, helduei eta umeei zuzenduta, Castañoseko eta Zurbaranbarriko udaltegietan eta 2. barrutiko beste leku batzuetan.\nBilboko Udalak, barruti bakoitzean erreferentziazko kultur ekimen bat eskaintzeko helburuarekin jarraituz, ahozko tradizioaren inguruko “Istorio BIziak-Cuentos encadenaDOS” programaren laugarren edizioa jarriko du martxan datorren martxoaren 6an. Guztira, 22 jarduera eskainiko dira, Castañoseko eta Zurbaranbarriko udaltegietan eta barruti horretako beste gune batzuetan. Ohikoa denez, jarduera guztiak doakoak izango dira, eta helduei zuzendutakoek haurtzaindegi zerbitzua izango dute.\n“Ipuin eta errimen erritmora” izenburupean, edizio honetan, istorioak kontatzeko eta entzuleentzat erakargarriago egiteko poesia eta gure bertsolaritza tradizioa protagonista nagusi izango dituzten zenbait jarduera programatu dira. Horrela, proposamen berritzailea azpimarratu behar da, Spoken Word Bilbaoren eta Victoria Gullón erromantze-kantariaren eskutik eskainiko den ahozko poesia topaketa, hain zuzen ere. Bertan, antzerkiaren bitartez aurkeztutako poesia eszeniko erakusketa eskainiko da. Protagonistak bertsoa eta ekintza izango diren errezitaldi kontzeptu berria izango da. “Poesía de ayer y de hoy. Para siempre” martxoaren 11n eskainiko da, arratsaldeko 20:00etatik aurrera, Auzo Factoryn.\nHorrez gain, berriro programatu dira aurreko edizioetan harrera beroa jaso zuten jardueretako batzuk, mikro-kontakizunak sortzeko tailerra edo funikularraren inguruko beldurrezko istorioak, familia osoari zuzendutako ingelesezko, frantsesezko, gaztelaniazko eta euskarazko ipuin-kontalari aukera zabalaz, liburuen aurkezpenez, hitzaldiez, zineaz eta antzerkiaz gain. Izan ere, “Istorio BIziak-Cuentos encadenaDOS” egitarauaren aurreko edizioan mila pertsona inguruk hartu zuten parte jardueretan. Jarduera horietan auzoko gizarte, hezkuntza eta kultura arloko zenbait eragileren laguntza jasoko da, barrutiko lau ikastetxe publikoena, Artxandako Funikularrarena, Auzo Factoryrena edo Institutu Frantsesarena, besteak beste.\nHorrela, “Istorio BIziak-Cuentos encadenaDOS”, aisiarako jarduera izateaz gain, adin tarte guztietara zuzendutako prestakuntzarako eta sorkuntzarako ekimen gisa aurkezten da. Horretarako, oso estilo eta teknika anitzetako profesionalak arituko dira. Dagoeneko ezagunak diren narratzaileekin batera, Alabazan taldeko kideak (Pedro Ruiz, Bego Alabazan eta Joaquín Ponte) besteak beste, aurten, beste batzuen artean, antzinako juglareen lanaren gaurkotze bizia erakutsiko duen Daniel Orviz, Ohiana Bartra eta Ibon Ajuria bertsolariak, eta bereziki umeei zuzendutako ahozko tradizioan espezializatutako Pello Añorga edo Xabier Olaso (euskaraz) edo Annie Funny (ingelesez) arituko dira.\nProgramazioa ASTELEHENEAN, MARTXOAREN 6an, hasiko da, Epalzaren Alarguna Institutuko areto nagusian. Bertan “Sor ditzagun istorio biziak 2017” liburua aurkeztuko da. Izan ere, aurreko asteetan, barrutiko eskoletako neska-mutilek (Epalzaren Alarguna, Zurbaranbarri, Zurbaran eta Uribarri) istorioak sortu dituzte taldeka eta eurak sortutako pertsonaiei bizia eman diete, euren auzoetan kokatuz. Sormenerako gune honen ondorioz sortutako istorioekin eta euren irudiekin liburu eder bat argitaratuko da. Hurrengo egunean argitalpena Zurbaran ikastetxean aurkeztuko da.\nProgramazioak umeei eta familiei bereziki zuzendutako hamar bat jarduera jasotzen ditu, ipuinetarako eta irakurketarako gustua oso gaztetatik pizteko. Proposamenen artean, ipuin-kontakizun errepertorio zabala jasotzen da, ingelesez, euskaraz eta gaztelaniaz, musikak, txotxongiloek edo marrazki bizidunek lagunduta, eta baita umeentzako poesia eta umeen eta gurasoen idazketa sortzailea eta poesia sorkuntza sustatzeko guneak ere.\nArlo horretan azpimarratzekoa da familia osoari zuzendutako tailerra, euskaraz, larunbatean, martxoaren 11n, arratsaldeko 18:00etatik aurrera, Auzo Factoryn. “Olerki xuxurlatua” izeneko jardueraren helburua poesia interpretatzen, errezitatzen eta xuxurlatzen ikastea da, komunikaziorako trebezia berriak garatuz.\nHelduei beren beregi eskainitako jardueren artean, Ana Belén Alonso ALFA sormen idazketa tailerraren koordinatzaileak eskainiko duen “Taller de microrrelatos – La vida en pocas líneas” sormen gunearen edizio berria dago. Jarduera hori martxoaren 9an izango da Castañoseko Udaltegian eta martxoaren 16an Zurbaranbarriko Udaltegian, eta beharrezkoa izango da aurretik izena ematea. Leku horretan bertan programatu da Ana Belén Alonsok berak dinamizatuko duen literaturari buruzko solasaldia, martxoaren 14an, Ramiro Pinilla idazlearen “El coro” ipuinaren inguruan. Ipuina saioan bertan irakurriko da eta horri buruz hitz egingo da.\nHelduei zuzendutako ipuin-kontalarien saio azpimarragarrienetakoa martxoaren 17an izango da, arratsaldeko 19:30etik aurrera, Zurbaranbarriko Udaltegian, poesia, bakarrizketa eta juglareen tradizioa eskaintzen dituen Daniel Orviz narratzailearen “Massaslam!” ikuskizun bitxiarekin. Daniel Orvizek topaketa desberdin bilakatzen du saio bakoitza, poemen errepertorioa aldatu egiten da eta ikus-entzuleek botoa ematen dute, parte hartzen dute eta artistarekin batera aritzen dira.\nBeste alde batetik, eta iazko edizioan lortutako arrakasta ikusita, martxoaren 18an, “Beldurraren funikularra” izenburupean, ohikoa bezain lasaia izango ez den bidaia proposatzen da, beldurrezko istorioez lagunduta. Jarduera 20:00etan hasiko da –gaztelaniaz– eta 90 minutu inguru iraungo ditu. Saio horretarako, eta baita tailerretarako eta leku kopuru mugatua duten beste jarduera batzuetarako, beharrezkoa izango da aurretik izena ematea www.kulturabarrutik.eus webgunearen edo 94 401 00 10 telefono-zenbakiaren bitartez.\nProgramaren edizio hau martxoaren 19an amaituko da, 13:00etatik aurrera, Trauko kaleko oinezkoentzako gunean egingo den azken jaiarekin, Salbatzaileko fanfarreak alaituta, eta Daniel Orvizen eta Ohiana Bartra eta Ibon Ajuria bertsolarien partaidetzarekin. Topaketa horren xedea, martxoaren 10ean Castañoseko Udaltegian egingo denarena bezala, erromantze narratzaileen eta juglareen tradizioa eta bertsolarien bertsoak fusionatzea izango da. Elkarrekin abestu, kontatu, errezitatu eta hitzekin eta musikarekin jolastuko dute.\n15:00 -15:45 Epalzaren Alarguna Ikastetxeko Aretoa\n“Sor ditzagun istorio biziak 2017” liburuaren aurkezpena\n15:15 -16:00 Zurbaran ikastetxea\n18:00 -19:00 Zurbaranbarriko liburutegia\nUmeentzako ipuinak eta poesia (6 – 10 urte)\n19:30 – 20:30 Castañoseko Udaltegia\nIpuin saioa helduentzat\n18:00 -19:00 Castañoseko Udaltegia\nUmeentzako ipuinak eta poesia (4-12 urte)\nAna Belén Alonso (ALFA sormen idazketa tailerraren koordinatzailea)\n“Entre andares, suspiros, cantares y bertsos”\nVictoria Gullón (narratzailea) eta Ohiana Bartra (bertsolaria)\nHelduentzako ahozko narrazio saioa\nFamilia osoarentzako sormen gunea\n“Spokenword” Victoria Gullón\nHelduentzako ahozko poesia saioa\n12:00 -14:00 Artxandako funikularra\n“Bilbao bizirik” Jende guztiarentzako ahozko narrazio ikuskizuna\nBego Alabazan eta Pedro Ruiz (Alabazan)\n19:30 – 20:30 Zurbaranbarriko erretiratuen egoitza\nJoaquín Ponte eta Pedro Ruiz\nHelduentzako ahozko narrazio ikuskizunak\n18:00 – 19:00 Castañoseko Liburutegia\nUmeentzako ipuin saioa ingelesez (6 – 12 urte)\n19:30 – 21:00 Castañoseko Udaltegia\n“Literatur solasaldia: Ramiro Pinilla”\nAnabel Alonso (Dinamizatzailea)\n“Baziren behin… neska abenturazaleak eta mutil ameslariak”\nFamilia osoarentzako ipuin saioa (6 urtetik aurrera)\n18:00 – 19:00 Zurbaranbarriko liburutegia\n19:30 – 21:30 Castañoseko Udaltegia\n“Taller de microrrelatos”– sorkuntza gunea\nNarrazio saioa helduentzat\n16:30 Bilboko Institutu Frantsesa\nUmeentzako zinea frantsesezko Jatorrizko Bertsioan, gaztelaniazko azpi-tituluekin\n17:15 Bilboko Institutu Frantsesa\nCristina Gargo eta Daniel Orviz\nFamilia osoarentzako ipuin saioa (4 urtetik aurrera)\n“Vuelve el miedo al funicular”\n13:00 – 14:30 Trauko kaleko oinezkoen gunea\nDaniel Orviz (narratzailea)\nOhiana Bartra eta Ibon Ajuria (bertsolariak)\nJarduera guztiak doakoak izango dira leku guztiak bete arte. Izena eman beharra eskatzen duten jardueretan izena emateko eta haurtzaindegi zerbitzua eskatzeko: www.kulturabarrutik.eus / 94 4010010\n← ERREKALDE AUZOAK UMOREZKO ANTZERKI ERAKUSTALDIAREN V. EDIZIOA JASOKO DU MARTXOKO OSTIRALETAN, LAU IKUSKIZUN ESZENIKOREKIN ETA FILM LABURREI ESKAINITAKO SAIOAREKIN\nITSASADARREKO UR GARBIETATIK IRTETEN DEN KRAKEN ERRALDOIA, BILBOKO UDALAK ANTOLATUTAKO FANTEN, ZINEMALDI FANTASTIKOAREN, 23. EDIZIOAREN IRUDIA →


Il processo eta El proces • ZUZEU\nIl processo eta El proces –\nDuela lau mende inguru, 1614 eta 1633 artean, “Il Processo di Galileo Galilei” deritzona gertatu zen Italian. Sorburua, zioak eta pertsonaiak zeharo bestelakoak diren arren, badu gaur bizi dugun “el procés” katalanaren antzik. Merezi du lerro batzuetan laburbiltzea.\nEguzkia ez zela lurraren inguruan biraka ari, zioen Galileok defendatzen zuen teoria berriak, alderantziz baizik. Heliozentrismoa deritzan teoria honek zioen Lurra zela eguzkiaren inguruan biraka zebilena, gainerako planetak bezala. Izan ere bazen urte mordoa Koperniko poloniarrak teoria proposatu zuela eta istilu handirik gabe pasatu zen hainbat urtez. 1582an Gregorio aita Santuak ezarri zuen egutegi berria zehazteko ere aintzat hartu zutela diote.\nHalere, Galileo goi-mailako pertsonaia zen, goi-mailako agintariek babestua, eta beraz, goi-mailako etsairik ere ez zuen falta. Eta horrela, arlo zientifikokoa eta bakan batzuren baitakoa zen eztabaida lasaia, “estatu auzia” bilakatu zen. Eta nondik hasi zen hori? Pulpitutik. Pulpitua zen norbait ituaren erdian jartzeko, gorrotoa zabaltzeko, jendea asaldatzeko, eta “etsai” iritzitakoari ekiteko moduan jartzeko, botereak erabili ohi zuen “komunikabidea”. Gaur bezalaxe, esango nuke, pulpituak paperezkoak eta uhinezkoak bihurtu diren arren, funtzio berbera burutzen dihardutelako, jainko bakarraren agindupean.\nPulpitutik adierazten zitzaion jendeari eztabaida hartan borrokan zebiltzan bi zilegitasunen arteko aldea. Entzun nahi nuke nola adierazi ere. Teleskopio bidez egindako behaketez ez dakit zer esango zuten, ezer esaten bazuten. Agian txisteren bat egingo zuten, entzulego zakil artaburu hark barre-algaraz hartuko zuena. Baina jakin badakigu, idatzirik gorde delako, heliozentrismoari aurka egiteko Bibliako zein pasarte aipatzen zituzten (oso serio jarrita, imajina dezakegu), besteak beste, Josuék eguzkiari apur batean geldirik egoteko agindu zioneko hura.\nGuk hain garbi ikusten ditugun auzia eta bi zilegitasunen arteko aldea, ez zuten ordea guk bezala ikusi garai hartan. Gaur ere, bi zilegitasun ditugu jokoan: Batetik herri borondatea, teoriaz sistemaren oinarria dena, eta bestetik Liburu Sakratuaren hainbat pasarte, jatorri ilunekoak gainera, egunen batean, auskalo noiz, aitortuko digutenez. Ez luke zalantza handirik egon behar bien artean baina gaur, atzo bezala, itzela da pulpituaren indarra eta itsua eta gorra, haren mendekoen gogoa.\n“Il processo” hark bi atal izan zituen. Lehenean, sermoi-erasoak hasi eta urte terdi bete baino lehen, Inkisizioak heliozentrismoari heretiko iritzi zion, haren aldeko liburu guztiak gaitzetsi zituen eta Galileori espetxe mehatxuz debekatu egin zion teoria horren aldeko adierazpenak egitea. Galileok Aita Santua bera laguna zuen, eta honek bakean utzi zuen ahal izan zuen arte, baina Espainiako kardenalek biguinegi jarduten zuela salatuz, Galileo estu hartzera eta Inkisizioa tartean sartzera behartu zuten. Otsailaren 19an eskatu zioten aditu batzorde bati txostena egitea, eta gaia garai hartarako hain helgaitza eta zaila zen arren, batzordeak 24rako amaitu zuen lana, argi eta garbi egiaztatuz eguzkia zela lurraren inguruan biraka zebilena. Zertarako luzatu, epaia aurrez idatzita dagoenean? Processo ala procés, biak ala bien inguruan egin litekeen galdera bera.\nLehen atal honetako kondena, Bellarmine kardinalak jakin arazi zion Galileori Aita Santuaren izenean, eta bertan honako ñabardura hau egin zion, ez zegoela arazorik heliozentrismoarekin, soilik kalkulu matematikoak egiteko erabiltzen zen artean, baina ezin zela haren errealitate fisikoa aldarrikatu. Indepentziazale izateko baimena eta independentzia gauzatzen saiatzeko debekua gogora ekarri gabe nola etsi?\nGalileok nahiago izan zuen askatasuna eta ez zion aurre egin debekuari, ez agerian eta nabarmen behinik behin. Epaiaren letra txikia eta zirrikituak aztertu zituen, bere ideiak eta behaketak zabaltzeari eusteko, Inkisizioari formalki men eginez orobat. Horrela, bi pertsonaien arteko debate moduan idatzitako liburua plazaratu zuen 1632an (Dialogo sopra i due massimi sistemi del mondo), bertan batek Geozentrismoa eta besteak Heliozentrismoa defenditzen zituztelarik. Inkisizioak ordea iritzi zion autoreak ez zuela orekarik gorde bi pertsonaien artean eta bata nabarmen ageri zela bestea baino jatorrago eta jakintsuago, heliozentrismoaren alde egiten zuena hain zuzen ere. Inkisizioa ez da inoiz finezi eta ñabardura zalea izan nonbait.\n“Il Processo”-ren bigarren eta azken atala hurrengo urtean izan zen, 1633an alegia, eta bertan, tortura mehatxu eta guzti Galileo zaharrak atzera egin behar izan zuen bizitza salbatu eta bizi arteko espetxealdia bere etxean eman ahal izateko. Berak hau esan edo hura esan, Lurra Eguzkiaren inguruan biraka jarraituko zuela pentsatuko zuen agidanez. Azken urteetan, fisikako beste hainbat esparruez idatzi zituen liburu mardul interesgarriak, heliozentrismoaren kontuak derrigor bazter utzita. Erromako Elizak 1835ean baliogabetu zuen esplizituki Galileo kondenatu zuen Inkisizioaren epaia. Kondenatzeko behar izan zuena baino apur bat luzexeago joan zitzaion.\nInkisizioaren helburua ez zen noski egia ezagutzea, baizik eta aurrez ezarritako egia berrestea eta batez ere, hori auzitan jarri zuena indarrez eta mehatxuz bere iritzietan atzera egitera behartzea eta bortxapeko atzera-egite hori ozen eta zabal jakin araztea. Galileo, bereak “higuin, gaitzetsi eta madarikatzera” behartu zuten. Gaur Espainiako Justiziak (?) balizko delitu-ekintza batzuez haratago, indarrez eta mehatxuz saiatzen denean, kosta ahala kosta, atxilotuek beren iritzietan atzera egin dezaten, bizkor horren berria gizartean hedatzen delarik, badakigu zein den bere egin duen eredua, askok Inkisizioa aspaldi amaitu zela uste bazuten ere.\nEz dakigu, horrelako dokumenturik ez delako guganaino iritsi, garai hartako pulpitugintzak zenbateraino ustiatu zuen Galileoren indarpeko aitortza, jende artean gaizki esaka zabaltzeko, zeinen duingabea zen atzera egitea, eta umezurtz uztea heliozentrismoa posible zela sinetsi arazitako ikasle guztiak. Agian izan ziren horrelako semoiak baina galdu egin da haien oroimena, edo agian sofistikatu egin da pulpitugintza azken lau mendeotan, gaur egun horrelakoen antzekoak frankotan entzutea egokitzen baitzaigu. Eta tamalez, entzungor egin behar lioketen hainbaten gogoa bahi hartzeraino gainera. Dena den, inori ez diot sekula entzun Galileok traizio egin zionik heliozentrismoari. Galileo gizon handi bat izan zela entzun dut beti, Inkisizioa piztia saldo bat izan zela eta sermoilari eskandalu-zaleak nor ziren ere inor ez da oroitzen.\nKatalunia, inor lehenago ibili gabeko eremuan sartu da. Independentzia erdiesteko, herri-borondatea ez-ezik, bi baldintzotako bat bete ohi da gutxienez beti: Indar militarraren jabe izatea edo potentzien arteko egoera geoestrategikoa aldeko izatea. Kataluniak herri-borondatea baino ez du eta inork ez daki baldintza horietan zenbat kostako zaion helburua erdiestea. Inteligentzia erakutsiaz jardun dute honaino eta aurrerantzean ere horrela irauten lortuko dutela pentsa daiteke. Ez agian beti denetan asmatuz,- nork egin lezake hori inoiz zapaldu gabeko bidean?-, baina bai ordea okerrak hausnartuz eta zuzenduz.\nGainera, herri modura abiatu dira bide ezezagun horretan barrena. Ez artzain eta artalde modura. Ez gidari eta populu-masa jarraitzaile modura. Horregatik, Inkisizioaren bortxa alferrekoa den bezala lurrak etengabe eguzkiaren inguruan bira egitea eragozteko, Inkisizio berriaren bortxapeko “trofeoek” ez dute eragiten ez beldurrik, ez noraezik ez umezurtz sentipenik, bidea azken muturreraino ibiltzeko erabakia hartu dutenen artean. Beste batzuk hartuko dute “erretakoen” lekua, besterik gabe. Besarkadarik beroenak barruan daudenei eta berea emanda bide luzearen puska bat eginda bazterrean geratzera behartu dituztenei. Gizon-emakume handiak zarete guztiak eta horrelaxe zaituztegu gogoan.\nIl processo eta El proces Il processo eta El proces Il processo eta El proces\nIl processo eta El proces Il processo eta El proces\nEspainiako Justizia, inkisizioa, Kataluniar prozesua\n2 pentsamendu “Il processo eta El proces”-ri buruz\nganbaratxotik 2017-11-12 20:21\nfreud 2017-11-13 15:40\nEl procés-ari buruz berri nahiko larriak etortzen zaizkigu. Ez daudela baldintzarik Errepublikari efektibitatea emateko, independentziatik at badaudela beste bideak….\nHonekin lotuta artikulu hau aurkitu dut:


Ana Jaka, poesia zuzena - - Aiurri.eus\nAna Jaka, poesia zuzena\nAiurri 2010-01-21 09:49\nAna Jaka Garcia (Andoain, 1973) oso gaztetan murgildu zen literaturan. Egun bere bizitoki den Iruñean kaleratu ditu idatzi gehienak. 2007an Nafarroako idazle gazteentzat zuzendutako Francisco Yndurain saria irabazi zuen; horri esker, Mero amor/Línea discontinua izenburuko poesia liburua eman ahal izan du argitara. Andoaingo liburutegian aurkeztu zuen Eguberrien atarian.\nZure berri ez duten andoaindarrei, aurkeztuko al zenieke zeure burua laburki?\nAna Jaka: Haurtzaroa Bazkardo auzoan egin nuen. OHO Andoaingo La Salle ikastetxean ikasi nuen; gero Donostiako La Sallen jarraitu nuen, eta azkenik Iruñeako unibertsitatean kazetaritza egin nuen. Egun Iruñean bizi naiz eta Elkar argitaletxean daukat lanbidea. Tarteka gurasoengana etortzen naiz, baina galdu samarra daukat Andoainekiko harremana; hori bai, ezagunek, kalean topo egindakoan, idazten jarraitzen ote dudan galdetzen didate.\nTxiki-txikitatik hasi omen zinen idazten…\nA.J.: Ez naiz oso ondo oroitzen, baina kontziente izan nintzenetik, nire kabuz idazten hasi nintzela uste dut, hamar urterekin-edo. Ume batek egin dezakeen moduan hasi ere, marrazkiak egiten eta idazten. Gustuko kontua nuen, eta hortxe jarraitu nuen koadernoak txukunduz. Gerora, ingurukoei idatziak erakusten hasi nintzen; jarraitzeko animoak ematen zizkidaten, zein ondo egiten nuen esanez.\nEta hortik, hurrengo pausoa…\nA.J.: Hamasei urterekin Lasarte-Oriako literatur sariketa irabazi nuen, helduen mailan. Ezustean harrapatu ninduen, 80 orrialdeko poema-bilduma garaile irten izanak. Hurrengo urtetan apenas parte hartu nuen lehiaketetan, baina hara non Lasarte-Oriakoan aurkeztu, eta irabazi!\nBestelakoan, zer daukazu argitaratuta?\nA.J.: Poema solteak Iruñeko zenbait aldizkaritan, euskarazko narrazio bat egile berrien bilduma baten barruan… Bestalde, bloga irekita daukat (anajaka.blogspot.com) eta hortxe husten ditut nire gogoetak. Azkenik, oraintxe kaleratu didate poema liburu bat.\nAndoainen aurkeztu berri duzuna, hain zuzen. Lagunak izan zenituen ondoan, testu irakurketa egiterakoan…\nA.J.: Oso gustura, babestuta sentitu nintzen. Mila, Anahi, Ainhoa, Monika Ces…, lagunak ondoan izan nituen antolaketan nahiz irakurketan eta horrek edonor pozten du. Egia esan, nire bizitzan badira bi jarrera elkarren osagarri direnak: ingurukoena eta nirea. Batetik, ni beti izan naiz oso jendartekoa; gauza askotarako lagunen laguntza bilatu izan dut. Euren buruarentzat idazten duten lotsatiek ez bezala, nik familiari, adiskideei…, erakusten nien beti; oso harro egoten nintzen baita txikitan ere! Era horretan, harreman berezia sortzen da derrigorrez; haiek zuk egindakoa baloratzeaz gain, beraiengana jo izana ere baloratzen dute. Eta aldi berean, zuk ere baloratzen duzu haien jarrera. Beraz, elkar elikatzeko moduko zirkulu bat bezalakoa da, oso lagungarria niretzat behintzat.\nEsango zizuten poetaren estereotipoa hausten duzula…\nA.J.: Poetak bakartiak eta barnekoiak omen gara, dorre batean bizi garenak, gauza ulergaitzak idazten ditugunak… Halako aurreiritziak egon, badaude. Denetarik dago poeten artean, baina niregan inoiz ez dut sumatu halakorik. Edozein kultur jardueran zu zaren bezala agertzen zarela pentsatzen dut, eta orduan, baldin eta zu jendeartekoa bazara zure idatziak ere halaxe agertuko dira.\nDeskriba dezakezu Mero amor/Línea discontinua liburua?\nA.J.: Bi zati ditu liburuak. Elkarrengandik independienteak dira, baina elkarri laguntzen diote. Lehenak, agurtze baten aurrean pertsona batek bizi duen prozesu emozionalarekin dauka zerikusia. Bigarrenak, berriz, sentsazioen mundua lantzen du. Liburua osotasunean har liteke; istorio bat, edota suspentsea daude atzean, eta helarazten duen mezua baikorra da: bizitzaren aldeko apostua.\nErrepidearen ideia darabilzu asko zure idatzietan…\nA.J.: Metafora gisa errepideak erakarri egiten nau. Lanbidea dela eta Nafarroa osoa eta Arabako zati bat zeharkatzen ditut autoan; ordu asko dira errepidean beraz. Errepideak nire bizipena markatzen du, eta inspirazio iturri egiten zait. Nire blogari ere “Línea discontinua” jarri nion izena, errepideko lerro etena, alegia.\nIdazkera zuzena darabilzula ere, badiote irakurleek…\nA.J.: Ni saiatzen naiz hitz egiten dudan moduan idazten. Emozioak pizteko askotan hobe da labur geratzea, hitzak iradokitzaileak izatea, inpaktoaren eragile izatea baino. Niretzat garrantzitsuena esanahia da, azken batean hizkuntza zerbait transmititzeko tresna baita. Hitz potoloak erabili gabe ere, egin liteke poesia zuzena, irakurterraza, sentimenduz betea.\nZer iritzi eman dizute irakurleek?\nA.J.: Bi gauza, funtsean: poesia izan arren erraza egin zaiela irakurketa, eta identifikatu egin direla hor kontatzen diren gauzekin. Oso pozik nago alde horretatik. Idazten duzunean zuretzat idazten duzu lehenengo eta behin, baina orain ari naiz jabetzen zein puntutaraino barnera dezakeen emozionalki zerorrek idatzitakoak.\nEgitasmo berririk bai ?\nA.J.: Gaur-gaurko nobela bat idaztea daukat buruan. Kaleko hizkera erabiliz gazte giroa jorratuko duena. Poesian elipsiak, baliabide iradokitzaileak…, erabiltzen ditudan bezala, hemen deskriptiboa izan nahiko nuke.\nEuskaraz idazteko asmorik ez?\nA.J.: Euskaraz idaztea ere gogoko dut, ez pentsa; Euskalerria Irratiarentzat egiten ditudan kolaborazioekin adibidez, oso eroso sentitzen naiz. Gertatzen da ama hizkuntza gaztelania dudala, eta nahi eta ez ere, errazago moldatu izan naiz hor. Aurrera begira nahi nuke euskaraz egin nobelaren bat; oraintxe buruan daukadan hori beharbada…


Lady Gaga eta musukoen aldarrikapena — Gaztezulo\nLady Gaga eta musukoen aldarrikapena\nLady Gaga eta musukoen aldarrikapena Musikariak mota guztietako maskarak jantzi zituen MTV Awards sarietan. https://www.gaztezulo.eus/albisteak/lady-gaga-eta-musukoen-aldarrikapena https://www.gaztezulo.eus/albisteak/lady-gaga-eta-musukoen-aldarrikapena/@@download/image/Lady-Gaga-2020-VMAs-Face-Masks.jpg\nMusikariak mota guztietako maskarak jantzi zituen MTV Awards sarietan.\n"Jantzi itzazue, errespetua adierazten dute". Hitz horiekin, Lady Gaga abeslariak maskaren erabileraren alde kontzientzia sortzeko ahalegina egin zuen MTV Awards sarietan. Artistak mota, kolore eta forma guztietako maskarak jantzi zituen galan, eskafandra baten antzekoa barne; bere estilo deskribaezin eta originalari men eginez, abeslariak pandemia honen aurrean erreferente bihurtu den elementu babeslea aldarrikatu zuen.\nEz da artistak maskara janzten duen lehen aldia; pandemiaren aurretik ere, Lady Gagak askotan eraman izan ditu antzeko apaingarriak, baina oraingoan, osasuna babestearen aldeko kontzientzia helarazteko helburuarekin jantzi ditu. Jarraian, gozatu ezazue artistaren maskara guztiekin; zein da zuen gogokoena?